Cukup-cukuplah Menyisihkan Barangan Malaysia

Kempen Beli Barangan Malaysia memasuki usia 23 tahun pada tahun ini. Pada tahun 2010, penjenamaan semula dilancarkan daripada kempen Beli Barangan Buatan Malaysia. Hal ini bermakna sudah lebih dua dasawarsa kerajaan bertungkus lumus bagi mempromosikan kempen ini kepada rakyat. Kita sedia maklum bahawa pelbagai iklan, wacana, perbincangan dan artikel dipaparkan menerusi media massa dilakukan untuk menjentik rakyat supaya membeli barangan tempatan. Secara umumnya, barangan termasuk dalam kategori benda dan perkhidmatan.

Pembelian barangan tempatan sangat penting dalam usaha meningkatkan ekonomi negara. Namun begitu, dalam tempoh pandemik COVID-19, ekonomi Malaysia tidaklah begitu memberangsangkan. Hal ini dapat dibuktikan apabila Kementerian Kewangan Malaysia sedar akan risiko ketidaktentuan ekonomi domestik dan global akibat penularan varian baharu COVID-19. Pandemik memberikan kesan kepada kemampuan ekonomi setiap individu. Kuasa beli pengguna semakin menurun, namun hal ini tidak menghalang masyarakat untuk terus berbelanja. Akibat tekanan yang dihadapi semasa wabak, selain terkurung di dalam rumah, masih terdapat individu yang mengurangkan keresahan dan rasa stres mereka dengan mendapatkan barangan atau perkhidmatan yang diingini.

Oleh sebab itu, suatu persoalan penting yang harus dipersoalkan selama 23 tahun ini, benarkah kempen ini dilihat berjaya meraih perhatian dan sokongan masyarakat? Dalam hal ini, sekiranya kita melihat semula kejayaan kempen Beli Barangan Malaysia, ternyata kita belum mampu berbangga dengan hasilnya. Hal ini dikatakan demikian kerana rakyat masih gemar membeli barangan dari luar negara disebabkan persepsi terhadap jenama antarabangsa lebih hebat dan berkualiti. Sekiranya kita meneliti sikap sesetengah masyarakat, mereka dimomokkan dengan barangan Malaysia yang tidak membawa imej mewah, status, kelas dan mutu.

Lebih teruk lagi apabila harga murah dan berpatutan yang ditawarkan itu mewujudkan rasa syak wasangka terhadap kualiti barangan tempatan. Sikap prejudis inilah yang menyebabkan barangan tempatan ketinggalan jauh ke belakang. Hal ini amat menyedihkan kerana masyarakat tempatan sendiri tidak yakin dengan produk dan servis tempatan. Berbicara tentang barangan tempatan, usahlah kita melupakan jenama tempatan yang memperoleh ruang dalam pasaran antarabangsa seperti Proton, Perodua, Munchy’s, BABAS, Dutch Lady dan pelbagai lagi.

Kesedaran terhadap jenama tempatan masih rendah kerana terdapat masyarakat yang tidak mengenali barangan tempatan, lebih-lebih lagi barangan yang dihasilkan Â oleh usahawan tempatan yang terlibat dalam Perusahaan Kecil dan Sederhana (PKS). Lebih tepat lagi, tidak ada keinginan untuk ambil tahu kerana kurang dipedulikan sejak dahulu lagi. Walaupun penandaan logo buatan Malaysia dilakukan terhadap kebanyakan produk, keadaan ini tidak memberikan impak yang secukupnya terhadap pembelian barangan tempatan.

Bagi kebanyakan individu, hak membeli itu merupakan pilihan sendiri dan tidak boleh dipaksa. Mereka bebas memilih apa-apa jenama yang berprestij dan bertaraf antarabangsa kerana wang yang dibelanjakan itu sememangnya milik mereka. Kempen Beli Barangan Buatan Malaysia berkemungkinan besar masih tidak meninggalkan sebarang kesan kepada masyarakat. Walaupun kempen ini dijalankan secara meluas, namun tidak bermakna benar-benar sampai kepada rakyat. Barangkali kaedahnya masih tidak cukup efektif untuk meningkatkan keyakinan pembeli.

Masih banyak produk yang belum dihasilkan oleh usahawan tempatan. Perkara ini menjurus terhadap monopoli barangan luar dalam pasaran ekonomi negara. Tidak cukup dengan itu, pembelian produk dari luar negara, terutamanya dari China kerana negara itu mengeluarkan hampir semua produk yang dicari oleh pengguna dunia. Tambahan pula, China menawarkan harga murah dan mampu milik, sekali gus menjadi satu daripada faktor penarik.

Penyelesaian tuntas perlu dilakukan bagi menangani cabaran ekonomi yang dilihat agak kompleks ini. Oleh sebab kita menganggap kempen ini membuang masa dan tidak akan memberi sebarang kemaslahatan, kita wajar mengubah tanggapan masyarakat bahawa hal ini merupakan masalah yang perlu diperbaiki. Sekiranya kita ingin melihat masyarakat berbangga dengan barangan tempatan dan menyokong hasrat murni ini selari dengan waktu pandemik, maka kita wajar melakukan beberapa perkara.

Aplikasi media sosial seperti Facebook, Twitter, Instagram dan TikTok tidak asing lagi dalam kehidupan setiap individu. Media sosial ini menjadi medan sebaran baharu yang menggantikan wahana komunikasi tradisional. Setiap usahawan dan industri yang memasarkan barangan tempatan harus mempromosikan barangan mereka. Lebih berkesan sekiranya mereka menggunakan tanda pagar (#BeliBaranganBuatanMalaysia) dalam hantaran, kapsyen dan ciap untuk memudahkan carian masyarakat. Tidak cukup dengan itu, setiap individu yang membeli barangan tempatan boleh mengkritik dan menilai sekiranya sesuatu produk atau perkhidmatan itu bermasalah supaya kesilapan boleh diperbaiki dan mewujudkan kesedaran bahawa masyarakat sangat menitikberatkan kualiti sesuatu barangan. Bukan sahaja kritikan, malah pujian dan penilaian positif paling signifikan perlu dilakukan untuk meningkatkan keyakinan para pembeli kerana media sosial menawarkan keupayaan untuk berkomunikasi dengan pelbagai cara.

Selain itu, tidak dapat dinafikan bahawa kuasa tular daripada pempengaruh kini dikatakan begitu ampuh. Kuasa pempengaruh kini begitu penting untuk menyampaikan saranan atau cadangan kepada masyarakat. Dengan memuat naik video mempromosikan barangan tempatan di TikTok dan YouTube misalnya, majoriti masyarakat akan menontonnya, sekali gus meningkatkan rasa minat untuk memilikinya.

Pada masa yang sama, aplikasi e-Dagang seperti Shopee, GoShop dan Lazada wajar bekerjasama dengan Kementerian Perdagangan Dalam Negeri Dan Hal Ehwal Pengguna (KPDNHEP) dalam mewujudkan ruang atau kategori barangan tempatan dalam platform dagangan mereka. Hal ini memudahkan masyarakat untuk mengenal pasti barangan tempatan yang ditawarkan mengikut jenis produk. Pihak yang berkenaan juga boleh mencipta aplikasi baharu yang hanya menjual barangan tempatan sepenuhnya. Jika dilihat pada tahun 2019, Karnival Beli Barangan Malaysia Peringkat Kebangsaan diadakan di Johor. Dalam tempoh pandemik sebelum ini, aktiviti seperti ekspo dan karnival tidak dapat dijalankan secara fizikal. Oleh hal yang demikian, pihak berwajib disarankan untuk mengadakan e-karnival yang memfokuskan barangan tempatan sahaja.

Masyarakat seharusnya tidak berasa ragu-ragu untuk membeli dan mencuba barangan tempatan. Berbelanjalah dengan membeli barangan tempatan kerana sokongan kita diperlukan dan budaya mencintai barangan tempatan perlu diterapkan dalam diri masing-masing. Sekiranya tidak berpuas hati dengan kualiti barangan, teruslah menghulurkan kritikan supaya penambahbaikan dapat dilakukan. Segala konotasi negatif terhadap barangan tempatan perlu dibuang mulai sekarang.

Pembukaan kedai serbaneka barangan tempatan yang menjual pelbagai keperluan harian perlulah dijual dengan harga yang berpatutan. Suka atau tidak, barangan tempatan perlu bersaing dengan produk luar negara bagi mendapat tempat dalam hati masyarakat.

Seterusnya, usaha untuk meningkatkan pengeluaran produk yang sukar ditemui di Malaysia perlu dilakukan secara berperingkat. Barangan yang sentiasa dikehendaki masyarakat, namun tidak dapat dijumpai perlu dibawa ke pasaran semasa. Lambakan barangan tempatan dengan permintaan masyarakat yang setara mampu mengurangkan pembelian barangan antarabangsa. Dengan penawaran subsidi kerajaan, harga yang ditawarkan pasti berbaloi untuk dibeli. Hal ini seterusnya dapat membantu mengurangkan aktiviti import dari luar negara dan juga pengaliran wang keluar.

Walaupun kesemua cadangan ini tidak mampu dilaksanakan dalam jangka masa pendek, namun demi melihat perubahan yang komprehensif, hal ini wajar difikirkan secara mendalam. Cukup-cukuplah masyarakat Malaysia sendiri menyisihkan barangan buatan Malaysia.

Era endemik ini merupakan waktu terbaik untuk kita membantu negara, usahawan kecil atau persendirian dan industri tempatan. Tiada sesiapa akan membeli barangan tempatan sekiranya rakyat sendiri memandang enteng usaha mereka. Wabak ini menyebabkan kebanyakan orang kehilangan pekerjaan. Peluang pekerjaan pula semakin terhad dalam kalangan graduan baharu. Sekiranya rakyat Malaysia berganding bahu dengan menyokong hasrat murni pembelian barangan tempatan ini, semestinya permintaannya akan terus meningkat. Sekiranya permintaan bertambah, pengeluaran juga berlaku secara mendadak dan mampu membawa kepada penambahan tenaga kerja apabila rakyat Malaysia dapat mengisi peluang pekerjaan yang terhasil daripada usaha tersebut. Hanya dengan sebuah usaha kecil kita ini, kita dapat menikmati hasilnya untuk jangka masa panjang.


Kepentingan Jepun di Djibouti

Untuk mendapatkan maklumat terkini, ikuti kami melalui Telegram

Pada Jun lalu, genap 44 tahun hubungan diplomatik Jepun–Djibouti. Perdana Menteri Jepun, Shinzo Abe pernah melawat Djibouti pada Ogos 2013, manakala Presiden Djibouti, Ismail Omar Guelleh pula melawat Jepun pada Disember 2010, Jun 2013 dan Ogos 2019. Hubungan bilateral itu diperkukuh dengan lawatan menteri-menteri dari Jepun dan Djibouti. Antara menteri dari Jepun yang melawat Djibouti termasuklah Menteri Pertahanan, Itsunori Onodera (Mei 2014), Gen Nakatani (Januari 2015), Tomomi Inada (Ogos 2016) dan Taro Kono (Disember 2019) pernah melawat Djibouti.

Menteri dari Djibouti pula ialah Menteri Kesihatan, Abdallah Abdillahi Miguil (Mac 2010), Menteri Pertanian, Penternakan dan Sumber Hidraulik, Abdoulkader Kamil Mohamed (Oktober 2010), Menteri Luar dan Kerjasama Antarabangsa, Mahmoud Ali Youssouf (Ogos 2018) dan Perdana Menteri, Abdoulkader Kamil Mohamed (Oktober 2019). Setakat tahun 2018, Djibouti telah menerima geran sebanyak 33.01 bilion yen. Kerjasama teknikal pula melibatkan 6.19 bilion yen. Pada 10 Mac 2020, Jepun memberikan geran bantuan kecemasan bernilai A.S.$7.5 juta kepada Kenya (A.S.$3.6 juta), Somalia (A.S.$3.1 juta) dan Djibouti (A.S.$0.8 juta) akibat kerosakan yang disebabkan belalang.

Pada 12 November 2020, Agensi Kerjasama Antarabangsa Jepun menandatangani perjanjian geran bernilai 2.092 bilion yen dengan kerajaan Djibouti untuk projek pembinaan sekolah rendah dan menengah di Nassib, Balbala. Perdagangan Djibouti – Jepun pada tahun 2020 bernilai 89 juta yen bagi eksport yang membabitkan produk perikanan. Manakala, import bernilai 1.04 bilion yen yang melibatkan kenderaan, besi, keluli dan mesin.

Jepun mempunyai pangkalan tentera di Djibouti sejak tahun 2011 bagi menangani ancaman lanun di Teluk Aden, pantai Somalia dan penglibatan dalam pelbagai misi berkaitan dengan aspek keselamatan yang lain. Lokasi Djibouti amat strategik kerana terletak di Selat Bab el-Mandab yang menjadi laluan masuk ke Laut Merah. Hampir 19 000 buah kapal melalui selat tersebut pada tahun 2020. Kepentingan strategik terbabit menyebabkan banyak negara menempatkan pangkalan tentera. Teluk Aden merupakan laluan perkapalan terpenting bagi Jepun. Pada tahun 2020, sebanyak 1600 buah kapal dagang Jepun yang terdiri daripada kapal pengangkut kenderaan (25%), kapal pembawa kontena (24%), lain-lain muatan (18%), kapal tangki kimia (17%) dan kapal pengangkut pukal (15%) melalui teluk terbabit.

Aktiviti pelanunan di Teluk Aden dan sekitar pantai Somalia meningkat sejak tahun 2001 hingga 2011. Pada tahun 2001, sebanyak 20 insiden pelanunan dilaporkan. Manakala pada tahun-tahun seterusnya melibatkan 18 insiden (2002), 21 insiden (2003), 12 insiden (2004), 48 insiden (2005), 22 insiden (2006), 51 insiden (2007), 111 insiden (2008), 218 insiden (2009), 219 insiden (2010) serta 237 insiden (2011). Kegagalan menangani aktiviti pelanunan akan merugikan pelbagai negara. Hal ini dikatakan demikian kerana kapal-kapal dari Timur terpaksa melalui Tanjung Harapan, Afrika Selatan untuk ke Eropah. Laluan kapal yang semakin jauh menelan kos sebanyak A.S.$89 juta setahun.

Sejak tahun 2009, kapal pemusnah Jepun dan pesawat rondaan maritim P-3C mula terlibat dalam operasi antipelanunan, mengiringi kapal dan menjalankan pengawasan di Teluk Aden. Sebelum mempunyai pangkalan, pesawat Jepun beroperasi dari pangkalan Amerika Syarikat (AS) di Kem Lemonnier yang berada di sebelah selatan Lapangan Terbang Antarabangsa Djibouti – Ambouli. Pangkalan milik Jepun pula terletak bersebelahan dengan Kem Lemonnier. Pangkalan seluas 12 hektar tersebut mampu menempatkan 180 orang anggota pengawal pantai dan Pasukan Pertahanan Diri Jepun serta apron dan hangar pesawat. Pembinaannya menelan kos sebanyak A.S.$40 juta.

Apabila mempunyai pangkalan, Jepun telah menempatkan satu atau dua kapal pemusnah dan dua buah pesawat P-3C. Setakat 31 Disember 2020, kapal pemusnah Jepun telah mengiringi 3922 buah kapal pelbagai negara yang melalui Teluk Aden. Manakala sejak Jun 2009 hingga 31 Disember 2020, jumlah aktiviti pengawasan oleh pesawat Jepun melibatkan 2 653 misi penerbangan dan 19 610 jam penerbangan. Aktiviti pelanunan juga menurun di Teluk Aden dan sekitar pantai Somalia. Pada tahun 2012, sebanyak 75 insiden pelanunan dilaporkan. Pada tahun 2013, hanya 15 insiden dilaporkan, 11 insiden (2014), 2 insiden (2016), 9 insiden (2017) dan 3 insiden (2018). Manakala, tiada insiden pelanunan dilaporkan bagi tahun 2015, 2019 dan 2020.

Sebagai langkah bersiap siaga, Jepun masih melaksanakan latihan cegah pelanunan bersama-sama tentera laut dari pelbagai negara dalam European Union Naval Force (EUNAVFOR) dan Combined Task Force 151 (CTF151). Pada Januari, Februari, Jun, Julai dan Oktober 2020, Jepun bersama-sama Sepanyol, Jerman dan Pakistan telah melaksanakan latihan mencegah aktiviti pelanunan. Pada 10 Mei 2021 pula, Jepun, Itali, Sepanyol dan Djibouti mengadakan latihan antipelanunan bersama-sama di Teluk Aden. Britain dan Jepun mengadakan latihan yang sama pada 11–12 Julai 2021.

Selain misi antipelanunan, pangkalan tersebut digunakan untuk menyokong penglibatan Jepun dalam Misi Pertubuhan Bangsa-bangsa Bersatu di Sudan Selatan sejak tahun 2012, mengagihkan bantuan perubatan pada tahun 2013 susulan serangan pengganas terhadap loji gas asli di Nigeria yang mengorbankan 10 orang warga Jepun dan memindahkan warga Jepun dari Sudan Selatan pada Julai 2016. Ketika lawatan ke Djibouti pada Ogos 2016, Menteri Pertahanan Jepun, Tomomi Inada mengumumkan bahawa Tokyo akan mengembangkan lagi fungsi pangkalannya. Pada tahun 2017, Jepun melaksanakan latihan operasi pemindahan di pangkalan tersebut.

Tindakan Jepun yang meluaskan peranan pangkalannya di Djibouti dilihat sebagai usaha untuk mengimbangi pengaruh China di Afrika. China mula membuka pangkalannya di Djibouti pada tahun 2017. Pada tahun 2019, pelaburan langsung asing China di Afrika berjumlah A.S.$44 bilion berbanding dengan Jepun yang berjumlah A.S.$20 bilion untuk tempoh 2016–2018, manakala eksport China ke Afrika pula berjumlah A.S.$113 bilion dan import pula berjumlah A.S.$78 bilion pada tahun 2019. Perdagangan Jepun–Afrika pula hanya bernilai A.S.$17 bilion. Hal ini membuktikan bahawa pengaruh China melalui pelaburan dan perdagangan didapati lebih besar berbanding dengan Jepun. Walau bagaimanapun, penglibatan Djibouti dianggap masih penting sebagai langkah keselamatan, sekali gus meluaskan pengaruh Jepun di Afrika.


Harga Petrol RON97 Naik 10 Sen, RON95 dan Diesel Kekal

Kuala Lumpur – Kementerian Kewangan Malaysia (MoF) dalam kenyataan semalam memaklumkan bahawa harga runcit petrol RON97 meningkat sebanyak 10 sen seliter kepada RM2.97 mulai hari ini hingga 3 November 2021.

Manakala harga runcit petrol RON95 dan diesel masing-masing masih kekal dengan harganya RM2.05 dan RM2.15 seliter bagi tempoh sama.

Kenaikan ini adalah berdasarkan penetapan harga runcit produk petroleum secara mingguan menggunakan formula Mekanisme Harga Automatik.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling, iaitu RM2.05 seliter dan diesel RM2.15 seliter.

“Sungguhpun harga pasaran sebenar bagi kedua-dua produk telah meningkat melebihi paras harga siling yang ditetapkan.

Tambah MoF, kerajaan akan terus komited memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Pembukaan Aktiviti Sosial Melonjakkan Prestasi Ekonomi Malaysia

Untuk mendapatkan maklumat terkini, ikuti kami melalui Telegram

Putrajaya – Jabatan Perangkaan Malaysia (DOSM) menerbitkan Sorotan Statistik Ekonomi Malaysia (MESR) Siri 10/2021. MESR menumpukan kepada senario ekonomi pada Ogos 2021 dan sorotan statistik akan datang bagi September 2021.

Dato’ Sri Dr. Mohd. Uzir Mahidin, Ketua Perangkawan Malaysia berkata: “Pada masa ini, situasi COVID-19 kelihatan terkawal dengan jumlah kes harian baharu berkurangan dalam tempoh kebelakangan ini. Tambahan pula, liputan populasi dewasa yang tinggi dan peningkatan bilangan remaja yang divaksin sepenuhnya akan meredakan krisis kesihatan. Keadaan itu memberikan perkembangan positif kepada negara dengan harapan ekonomi akan kembali bangkit menuju pemulihan. Selari dengan itu, beberapa petunjuk ekonomi juga menunjukkan prestasi yang lebih baik”.

Prestasi dagangan Malaysia meneruskan momentum positif pada September 2021 dengan jumlah dagangan meningkat 25.5 peratus (Ogos 2021: 15.7%). Eksport berkembang 24.7 peratus (Ogos 2021: 18.4%), manakala import meningkat 26.5 peratus (Ogos 2021: 12.5%), yang seterusnya menghasilkan lonjakan lebihan dagangan 19.1 peratus (Ogos 2021: 44.7%).

Berdasarkan kepada prestasi industri, Indeks Pengeluaran Perindustrian (IPP) mencatatkan penguncupan marginal 0.7 peratus berbanding dengan bulan yang sama tahun sebelumnya, dengan trajektori negatif yang lebih baik daripada negatif 5.1 peratus dicatatkan pada Julai 2021. IPP dipengaruhi oleh penyusutan indeks perlombongan dan indeks elektrik. Sementara itu, nilai jualan pembuatan pada Ogos 2021 berjumlah RM126.5 bilion, menyumbang kepada pertumbuhan yang lebih tinggi 6.8 peratus berbanding dengan Ogos 2020.

Melihat kepada sektor perkhidmatan, nilai jualan perdagangan borong dan runcit masih terkesan berikutan pelaksanaan sekatan pergerakan, iaitu menyusut 10.2 peratus tahun ke tahun pada Ogos 2021 berbanding dengan penyusutan 14.7 peratus pada Julai 2021, yang menandakan pertumbuhan negatif yang lebih baik. Sebaliknya, sektor pertanian menunjukkan trend penurunan dengan pengeluaran getah asli merosot 3.6 peratus pada Ogos berbanding dengan pertumbuhan dua angka sebanyak 16.3 peratus pada Julai 2021. Di samping itu, pengeluaran buah tandan segar pada September 2021 turut menyusut 10.4 peratus tahun ke tahun.

Mengulas berhubung pasaran buruh pada Ogos 2021, Dato’ Sri Dr. Mohd. Uzir menjelaskan bahawa bilangan penduduk bekerja terus meningkat bagi bulan keenam iaitu sebanyak 1.5 peratus atau pertambahan 223.1 ribu orang kepada 15.38 juta orang. Nisbah guna tenaga kepada penduduk yang menunjukkan kemampuan ekonomi untuk mewujudkan guna tenaga berada pada 65.2 peratus. Sementara itu, kadar pengangguran menurun 0.1 mata peratus kepada 4.6 peratus.

Tambah beliau, “Dari perspektif harga, pada bulan Ogos 2021, Indeks Harga Pengguna (IHP) meningkat 2.0 peratus disumbangkan terutamanya oleh kumpulan Pengangkutan. Indeks Harga Pengeluar (IHPR) pengeluaran tempatan meningkat 11.3 peratus tahun ke tahun, didorong oleh indeks Perlombongan yang melonjak kepada 51.8 peratus”.

Ketua Perangkawan juga menyatakan, “Indeks Pelopor (IP) pada Ogos 2021 memberikan isyarat bahawa ekonomi Malaysia berkemungkinan besar semakin baik pada bulan-bulan berikutnya. IP meningkat pada 106.2 mata pada bulan rujukan kepada pertumbuhan negatif yang lebih baik iaitu 2.3 peratus tahun ke tahun selepas mencatatkan negatif 4.0 peratus pada Julai 2021. Pada Ogos 2021, IP mencatatkan kenaikan bulan ke bulan sebanyak 1.1 peratus disokong oleh kebanyakan komponen IP. Keadaan itu selari dengan peralihan lebih banyak negeri di bawah Pelan Pemulihan Negara (PPN) dan lebih banyak aktiviti ekonomi kembali dibenarkan beroperasi dengan pematuhan kepada prosedur standard operasi. Seterusnya, pemulihan ekonomi akan dipacu oleh agenda jangka panjang global dan nasional sepanjang 2021 hingga 2025 seperti yang digariskan dalam Rancangan Malaysia ke-12”.

Dato’ Sri Dr. Mohd Uzir Mahidin merumuskan bahawa semua pihak perlu berganding bahu untuk memastikan keseimbangan melindungi kesihatan dan kelangsungan kehidupan apabila Malaysia semakin hampir untuk beralih ke fasa endemik dalam masa terdekat. Kerjasama itu boleh memastikan ekonomi negara dapat dipulihkan dalam jangka masa terdekat.


Import dan Eksport Malaysia Terus Catat Pertumbuhan yang Kukuh

Jumlah aktiviti eksport Malaysia terus mencatat nilai tertinggi baharu, iaitu sebanyak RM110.8 bilion bersamaan dengan 24.7 peratus berbanding dengan tahun sebelumnya. Melengkap kepada prestasi yang kukuh, dagangan import juga mencatat kenaikan 26.5 peratus kepada RM84.7 bilion dari tahun ke tahun.

Ketua Perangkawan Malaysia, Dato’ Sri Dr. Mohd. Uzir Mahidin mengatakan bahawa peningkatan dagangan eksport ini didorong oleh aktiviti eksport domestik dan eksport semula, iaitu peningkatan dari tahun ke tahun ke-13 bulan berturut-turut sejak September 2020 lalu.

Eksport domestik berjumlah RM87.7 bilion turut menyumbang 79.1 peratus kepada jumlah dagangan eksport, iaitu peningkatan sebanyak 22.4 peratus, manakala eksport semula dengan nilai RM23.2 bilion, meningkat 34.1 peratus dari tahun ke tahun.

Dato’ Sri Dr. Mohd. Uzir turut menjelaskan bahawa peningkatan eksport didorong oleh keluaran petroleum (RM5.6 bilion); barangan perkilangan logam (RM3.6 bilion); minyak kelapa sawit dan keluaran pertanian berasaskan minyak kelapa sawit RM2.8 bilion); barangan elektrik dan elektronik (RM2.2 bilion); kimia dan bahan kimia (RM1.7 bilion); barangan perkilangan berasaskan minyak kelapa sawit (RM1.2 bilion); barangan besi dan keluli (RM1.1 bilion) dan gas asli cecair (RM1.1 bilion).

Tambahnya lagi, import Malaysia yang turut menyumbang RM17.7 bilion berbanding dengan bulan yang sama pada tahun 2020 disokong oleh kenaikan permintaan bagi barangan perantaraan, barangan modal dan barangan penggunaan.

“Seiring dengan pemulihan aktiviti ekonomi domestik kesan daripada pelaksanaan Pelan Pemulihan Negara (PPN), prestasi dari bulan ke bulan bagi eksport, import, jumlah dagangan dan lebihan dagangan telah menunjukkan pertumbuhan kukuh, iaitu masing-masing 16.0 peratus, 14.2 peratus, 15.2 peratus dan 22.2 peratus,” ujar beliau dalam kenyataan media pada hari ini.


Dunia Kewartawanan Mendorong ke Arah Keusahawanan

Skim Pemisahan Sukarela (VSS) yang ditawarkan oleh pengurusan Utusan Malaysia kepada hampir 700 orang kakitangannya, termasuklah kumpulan editorial surat khabar kompak, Kosmo! Pada tahun 2018 mengakibatkan banyak yang kehilangan pekerjaan, sekali gus pendapatan tetap. Perkara ini menyebabkan mereka tidak mempunyai banyak pilihan sehingga terpaksa nekad untuk memulakan kehidupan baharu dalam pelbagai karier demi kelangsungan hidup.

Begitulah yang dialami oleh Mohd. Faizal Zakaria (atau lebih dikenali sebagai Faizal), 45 tahun yang pada ketika itu menjawat jawatan sebagai Pengarang Prosesan Editorial Kosmo!. Faizal telah berkhidmat dengan Utusan-Kosmo! sejak tahun 2004 lagi. Latar belakang akademik yang melibatkan penyelidikan berasaskan sains, khususnya kerjaya sebagai saintis dan pengamal media, menyebabkan Faizal buntu seketika apabila beliau dan rakan sekerja yang lain mendapat notis untuk memohon VSS tersebut. Apakah pekerjaan selepas menamatkan karier? Timbul beberapa persoalan yang sering bermain di minda dan rakan sekerja yang lain.

“Kami dimaklumkan notis permohonan untuk VSS adalah sebagai formaliti kerana pada ketika itu juga kewangan Utusan-Kosmo! berada di ambang kritikal. Saya menyedari kerjaya sebagai “orang media“ tidak selamanya stabil kerana perubahan gaya hidup berlaku begitu pantas apabila telefon pintar dan pelbagai pelantar media sosial muncul bagai cendawan selepas hujan.

“Persaingan sengit daripada semua pelantar media sosial perlu bersaing dengan media Konvensional, khususnya akhbar bercetak. Hal ini menyebabkan kesan jualan (sirkulasi) dan pendapatan iklan berkurangan hampir 80 peratus,“ jelas Mohd. Faizal yang merupakan graduan dalam bidang Mikrobiologi dari Universiti Putra Malaysia (UPM).

Permohonan VSS Faizal pada bulan Ogos diluluskan oleh pengurusan Utusan-Kosmo! pada Oktober 2018. Nasib yang sama dirasai oleh ratusan rakan sekerja sehingga ada yang seolah-olah tidak percaya bahawa mereka akan menoktahkan perjuangan sebagai lidah masyarakat untuk selama-lamanya.

Meskipun dilanda ujian yang bersar, Faizal tidak menunggu lama untuk memulakan langkah baharu demi kelangsungan hidup. Pengalaman terlibat dalam pelbagai liputan melibatkan subjek unsur kemanusiaan, pergolakan politik, seni dan budaya, dunia korporat dan pelbagai rencah kehidupan memberikan satu kekuatan dan kelebihan anak kelahiran Kluang, Johor ini.

Memulakan kerjaya sebagai wartawan kadet di Utusan Malaysia dan dua minggu kemudiannya dipinjamkan ke akhbar Kosmo! kerana akhbar kompak yang baharu ditubuhkan pada tahun tersebut memerlukan beberapa wartawan baharu yang telah dilatih oleh pihak editorial Utusan. “Asalnya dipinjamkan sebagai wartawan di Meja Khas, Kosmo!, namun terus diserapkan sebagai wartawan tetap di akhbar tersebut. Orang kuat Kosmo! pada ketika itu, Allahyarham Datuk Baharom Mahusin mengesan bakat kewartawanan saya, walaupun pada hakikatnya kemajuan akademik saya berteraskan bidang Sains Gunaan.

Dunia kewartawanan agak asing kepada diri saya, namun saya mencabar diri sendiri untuk melihat potensi dan sejauh mana kerjaya sebagai pengamal media mampu bertahan. Benarlah, telahan saya bahawa pengalaman dalam bidang media dan kewartawanan membuka mata agar lebih berani menerokai pelbagai bidang di luar kebiasaan yang terlibat secara langsung atau tidak langsung.

Allahyarham Datuk Baharom sering memberikan galakkan agar saya mencari peluang dan ruang untuk memajukan diri, seperti menjadi pensyarah sambilan di beberapa universiti untuk menambah pendapatan.

Selain itu, beliau juga membantu saya “mencantikkan“ laporan berbentuk penyiasatan tentang pencemaran air di Lembah Klang dan Selangor. “Laporan yang bertajuk Air Tercemar tersebut memberikan tuah kepada bapa kepada lima orang cahaya mata ini apabila mendapat pengiktirafan sebagai pemenang utama yang membawa pulang Anugerah Kajai 2004 bersempena dengan Anugerah Kewartawanan Malaysia (anjuran Petronas dan Institut Akhbar Malaysia, MPI),” kongsi Faizal apabila mengimbas kembali perjalanan kerjayanya sebagai pengamal media selama hampir 20 tahun.

Selepas memenangi Anugerah Kajai 2004, semangat Faizal untuk meningkatkan kualiti dunia kewartawanan dan pemberitaan khususnya penulisan rencana semakin berkobar-kobar sementelah, pengurusan Utusan-Kosmo! melihat akhbar tersebut berpotensi untuk berkembang dan menjana pendapatan yang tinggi walaupun masih hijau dalam liga media di Malaysia. Pelbagai kejayaan demi kejayaan dicipta akhbar tersebut hasil kerja keras pasukan editorial yang di ketuai oleh Allahyarham Datuk Baharom, Faizal dan rakan editorial, serta wartawan akhbar berkenaan.

“Kusangka panas hingga ke petang, namun hujan di tengah hari. Itulah perumpamaan kerja saya di akhbar Kosmo!. Kami mengambil VSS dan masing-masing memilih haluan hidup demi kelangsungan walaupun tidak pasti ke mana hala tuju pada masa akan datang,” kongsinya.

Menurut Mohd. Faizal, keputusan mengambil VSS menjadi titik permulaan baharu bagi beliau dan rakan niaga, Wan Komo untuk memilih haluan hidup masing-masing demi kelangsungan hidup yang tidak pasti baik ataupun sebaliknya.

“Saya dan seorang rakan sekerja yang merupakan pereka grafik, Norazwan Nazim atau lebih dikenali sebagai Wan Komo mengambil keputusan untuk menubuhkan sebuah syarikat yang memberikan perkhidmatan berkaitan dengan media, seperti membuat rekaan grafik, penerbitan video promosi (produk dan perkhidmatan), membekal bahan berkaitan dengan penganjuran majlis atau acara dan perkhidmatan konsultasi.

“Oleh itu, tertubuhlah perniagaan Make It Bigger Resources (Make It Bigger) yang memulakan operasi di Kota Damansara, Selangor. Pejabat kami pada ketika itu merupakan sebuah “pejabat perkongsian” dengan pelbagai individu seperti kami yang tidak mampu untuk menyewa premis secara total kerana kekangan kewangan.

“Kami diberikan kad akses keluar masuk pejabat berkenaan, menggunakan perkhidmatan dan kelengkapan pejabat seperti mesin mencetak, menggunakan nombor telefon, bilik mesyuarat, bilik istirahat, kafe dan sebagainya. Keadaan ini amat selesa dan sesuai untuk kami berdua bagi membina jenama kerana kami mengambil risiko yang tinggi untuk menerokai dunia keusahawanan yang sangat asing bagi kami,” ujar Faizal yang kini bergelar usahawan sepenuh masa hampir empat tahun.

Benarlah, tiada jalan pintas untuk berjaya. Bayangkan kami menubuhkan syarikat ini pada  penghujung tahun 2018 dengan tiada langsung modal pusingan. Duit gaji dan pampasan VSS digunakan untuk membayar pinjaman bank (rumah, kereta dan pinjaman peribadi) dan bayaran lain, termasuklah kos sara hidup keluarga masing-masing.

Pada ketika itu, pelanggan pertama mereka ialah seorang pengasas produk kesihatan yang memberikan kepercayaan sepenuhnya kepada Make It Bigger untuk merangka kempen media dan periklanan produk tersebut dengan bayaran pertama sebanyak RM30 000 dan yang kedua sebanyak RM20 000.

Walaupun bayaran tersebut agak besar untuk syarikat baharu ini, namun apabila mengambil kira aspek kos untuk kempen tersebut, margin atau keuntungannya hanyalah sekitar RM6000. Namun begitu, bagi Mohd. Faizal dan rakan niaganya, hal ini merupakan satu titik tolak kejayaan syarikat mereka kerana hasil keuntungan tersebut membuatkan mereka berjaya meneruskan operasi syarikat sehingga ke hari ini.

Kini, selepas mengharungi pelbagai onak dan duri dalam dunia perniagaan keusahawanan ini, Mohd. Faizal dan Wan Komo mampu tersenyum bangga kerana syarikat perniagaannya mampu bertahan sehingga pada saat getir, lebih-lebih lagi semasa ketika ini akibat penularan pandemik COVID-19. Penularan wabak ini banyak menyaksikan ribuan syarikat, khususnya milik Bumiputera tersungkur satu per satu, namun Make It Bigger terus bertahan stabil dan berada pada kelasnya yang tersendiri.


Belanjawan Terbesar dalam Sejarah

Untuk mendapatkan maklumat terkini, ikuti kami melalui Telegram

KUALA LUMPUR – Yang Berhormat Mulia, Senator Tengku Datuk Seri Utama Zafrul Tengku Abdul Aziz, Menteri Kewangan Malaysia, selesai membentangkan Belanjawan 2022 di Dewan Rakyat pada petang tadi. Belanjawan itu dijangka mendapat sokongan dwipartisan apabila merujuk memorandum persefahaman (MoU) antara kerajaan dengan pihak pembangkang sebelum ini.

Belanjawan 2022 dianggap sebagai belanjawan terbesar dalam sejarah negara apabila kerajaan memperuntukkan sebanyak RM332.1 bilion, iaitu meningkat sebanyak tiga peratus daripada belanjawan sebelum ini. Jumlah tersebut turut merangkumi belanjawan pengurusan dan pembangunan negara.

Semasa pembentangan Belanjawan 2022, kerajaan menganggarkan ekonomi negara akan mengalami pertumbuhan antara 5.5 peratus hingga 6.5 peratus pada tahun hadapan. Hal ini membuktikan bahawa kerajaan terus komited untuk terus melonjakkan ekonomi negara berikutan seluruh dunia yang terkesan akibat pandemik COVID-19.

Dari segi peruntukan kepada keseluruhan kementerian, Kementerian Pendidikan Malaysia  terus kekal mendapat peruntukan terbesar berjumlah RM52.6 bilion atau 16 peratus daripada keseluruhan anggaran perbelanjaan Persekutuan. Untuk rekod, sebanyak RM150 akan diberikan kepada murid prasekolah, RM1 bilion diperuntukkan untuk proses penambahbaikan sekolah, manakala peruntukan sebanyak RM120 juta diberikan kepada sekolah vernakular Cina dan Tamil.

YBM Senator Tengku Datuk Seri Utama Zafrul turut mengumumkan pelbagai insentif kepada pelbagai jabatan dalam perkhidmatan awam. Turut menarik perhatian dalam pengumuman itu termasuklah pengumuman bonus sebanyak RM700 kepada penjawat awam Gred 56 ke bawah dan sebanyak RM350 juga diberikan kepada pesara.

Selain itu, tiada sektor yang terpinggir dalam pengumuman Belanjawan 2022 sebentar tadi. Pelbagai aspek yang berkaitan dengan ekonomi negara turut  disentuh dan yang paling mencuri tumpuan termasuklah cadangan kerajaan untuk menggubal Akta Tanggungjawab Fiskal untuk meningkatkan tanggungjawab dan ketelusan dalam pengurusan fiskal negara. Rang Undang-undang itu dijangka akan digubal pada tahun hadapan. Jika diteliti, hampir tiada sektor yang terpinggir daripada mendapat manfaat dalam Belanjawan 2022.


Belanjawan 2022


Purata Inflasi Negara Diunjur 2.0 hingga 3.0 Peratus bagi Tahun 2021

Kuala Lumpur  – Bank Negara Malaysia (BNM) menjangkakan purata inflasi keseluruhan negara pada tahun 2021 berada dalam unjuran julat antara 2.0 peratus hingga 3.0 peratus.

Jangkaan tersebut adalah selari dengan penilaian sebelum ini dengan mengambil kira tahap inflasi negara yang mencatatkan nilai sebanyak 2.3 peratus sejak awal tahun sehingga sekarang.

Inflasi asas, seperti yang diukur oleh inflasi teras, dijangka berpurata bawah 1.0 peratus pada tahun 2021. Menjelang tahun 2022, inflasi keseluruhan diunjurkan kekal sederhana.

“Jika kegiatan ekonomi kembali normal, inflasi teras dijangka meningkat sedikit, namun masih rendah berikutan keadaan lebihan kapasiti yang berterusan dalam ekonomi dan dalam pasaran pekerja.

Walau bagaimanapun, prospek tersebut akan terus dipengaruhi oleh perkembangan harga komoditi global dan beberapa risiko daripada gangguan berkaitan dengan bekalan yang berlanjutan.

Pada masa sama, BNM mengumumkan bahawa Mesyuarat Jawatankuasa Dasar Monetari (MPC) yang diadakan pada hari ini membuat keputusan untuk mengekalkan Kadar Dasar Semalaman pada 1.75 peratus.

Sementara itu, MPC menyifatkan pendirian dasar monetari adalah wajar dan akomodatif dengan  langkah-langkah fiskal dan monetari yang diambil dijangka akan terus mengurangkan kesan ekonomi terhadap perniagaan dan isi rumah, serta memberikan sokongan kepada kegiatan ekonomi.

BNM turut mengulangi komitmennya untuk menggunakan alat-alat dasar yang bersesuaian bagi mewujudkan keadaan yang menyokong pemulihan ekonomi yang berterusan.


Ez-Qurban: Perkhidmatan Profesional yang Diyakini dan Berkualiti

Peristiwa dipandang sinis oleh sebilangan kecil sesetengah pihak pada tahun 2007 terhadap penubuhan EZ Qurban Sdn. Bhd. (EZ Qurban), tidak dapat dilupakan oleh Ahmad Fadzlullah Hasanuddin yang merupakan Ketua Pegawai Eksekutif EZ Qurban Sdn. Bhd. Pada masa itu, tiada syarikat seumpamanya yang menawarkan perkhidmatan ibadat korban kepada umat Islam bagi menterjemahkan pengorbanan Nabi Ibrahim AS untuk mengorbankan anaknya, Nabi Ismail AS atas perintah Allah SWT.

Korban atau dalam bahasa Arabnya, “qurban” bermaksud dekat atau mendekatkan atau disebut juga Udhhiyah atau Dhahiyyah secara harfiah bererti haiwan sembelihan. Pelaksanaan korban merupakan antara ibadah penting kepada umat Islam yang melibatkan penyembelihan haiwan ternakan (seperti kambing, biri-biri, unta dan lembu) untuk dipersembahkan kepada Allah SWT. Pelaksanaan korban dilakukan pada 10 Aidiladha (11, 12 dan 13 hari tasyrik) bulan Zulhijah dalam kalendar Islam.

Perniagaan berasaskan aktiviti korban dan akikah tidak mungkin dapat dikomersialkan dan kebiasaannya ibadat korban ini hanya dilakukan di masjid dan surau atau di tepi kawasan perumahan. Perkara inilah yang sering dimomokkan oleh sesetengah masyarakat umum terhadap teras perniagaan EZ Qurban.

“Bayangkan, jika kami mendengar dan mengambil serius terhadap pandangan negatif tersebut, nama EZ Qurban mungkin tidak berjaya sehingga ke peringkat ini. Tidak mungkin perniagaan berasaskan ibadat umat Islam yang hukumnya ialah sunat “muakkad” (sangat dituntut) ini begitu mudah dilaksanakan dengan bantuan teknologi maklumat dan penggunaan telefon pintar, semuanya di hujung jari sahaja.

Menurut Nor’adzimah Hassanuddin, Pengarah Urusan EZ Qurban, syarikat EZ Qurban pada peringkat awal hanyalah bermula dengan tiga orang kakitangan di sebuah pejabat di Batu Caves, Selangor. Tenaga kerja mereka pada ketika itu masih lagi kurang cekap dan tidak mempunyai pengalaman dalam mengendalikan perniagaan berkaitan dengan perkhidmatan sehenti ibadat korban dan akikah.

Semuanya masih janggal dan asing. Aktiviti dan urusan korban dan akikah semuanya dilakukan secara manual, iaitu daripada urusan pendaftaran, pemilihan lokasi pelaksanaan korban dan akikah, urusan pembayaran perkhidmatan sehinggalah urusan surat-menyurat.

“Namun begitu, hal ini tidak mematahkan semangat kami untuk berhenti meneruskan perniagaan walaupun menerima pelbagai maklum balas terhadap perniagaan EZ Qurban. Alhamdulillah, selepas 15 tahun membuka syarikat ini, EZ Qurban terus mengorak langkah dan mencipta pelbagai kejayaan demi kejayaan yang tidak pernah terjangkau oleh saya dan suami, Azhar Ab. Shukur yang merupakan pencetus kepada perniagaan ini.

Perniagaan yang berdaya saing tidak semestinya berteraskan produk dan perkhidmatan perniagaan yang konvensional. Walaupun terdapat sesetengah ahli perniagaan melihat potensi dalam bidang perniagaan seperti membuka agensi pelancongan yang menguruskan jemaah menunaikan haji dan umrah, penjualan pakaian yang mengikut sunah agama Islam (seperti jubah, tudung, telekung, sejadah dan kopiah) dan menjual pelbagai produk makanan mungkin menjadi satu daripada pilihan perniagaan yang tepat, namun sebaliknya bagi perniagaan EZ Qurban.

Pasaran perniagaan yang berbentuk konvensional amat kompetitif dan tepu pasarannya. Bagi menyediakan pusat sehenti untuk umat Islam menunaikan ibadat korban dan akikah pada 15 tahun yang lalu merupakan idea yang tidak masuk akal. Maka itu, EZ Qurban melihat perkara ini sebagai satu peluang dan ruang yang sangat terbentang luas untuk mereka menerokai bidang perniagaan ini.

“Setiap tahun jumlah haiwan korban yang dilaksanakan di masjid dan surau amat tinggi sehingga permintaan daripada umat Islam untuk melaksanakan ibadat tersebut tidak dapat ditampung oleh pihak berkenaan. Maka demikian, inilah merupakan satu peluang keemasan dan memberikan idea kepada kami untuk mewujudkan syarikat (badan profesional) yang menguruskan aktiviti korban dan akikah sepenuhnya,” kata Ahmad Fadzlullah.

“Pada tahun pertama perniagaan kami beroperasi, jumlah haiwan sembelihan yang kami kendalikan untuk khidmat korban dan akikah berjumlah 200 ekor. Pada tahun berikutnya, jumlah tersebut semakin meningkat kepada 400 ekor haiwan ternakan dan seterusnya kepada 800 ekor haiwan pada tahun ketiga beroperasi. Berdasarkan rekod EZ Qurban, sebanyak 150 ribu ekor haiwan ternakan telah dikendalikan bagi tujuan ibadat tersebut daripada tahun pertama operasi hingga tahun 2021.

“Perkembangan ini mendorong usaha yang lebih baik dalam menterjemahkan misi dan visi penubuhan EZ Qurban dengan motonya, “Keutamaan untuk Anda, Keperluan untuk Ummah”. Perkembangan positif dan peningkatan jumlah pelanggan tersebut membuatkan EZ Qurban menerokai pelbagai peluang dalam pasaran global,” ujar Nor’adzimah lagi.

Tidak dapat dinafikan, perubahan gaya hidup sesuai dengan perkembangan teknologi maklumat dan penggunaan telefon pintar memungkinkan pelbagai kaedah perniagaan dijalankan dengan lebih efisien. EZ Qurban tidak terkecuali menerima tempias positif daripada perkembangan tersebut. Syarikat ini saban tahun memperuntukkan sejumlah modal yang amat besar dalam menjayakan Penyelidikan dan Pembangunan (R&D) berkaitan dengan kaedah perniagaan secara dalam talian sehingga diiktiraf sebagai syarikat e-Dagang.

“Penggunaan telefon pintar dapat dimanfaatkan dengan pelbagai aplikasi dan urusan permohonan serta pembayaran. Kini, tiada lagi penggunaan borang dan pelbagai proses yang rumit yang perlu dilalui oleh pelanggan kami. Senario ini membantu EZ Qurban lebih realistik untuk memantau proses permohonan ibadah korban dan akikah oleh pelanggan yang mengambil perkhidmatan kami.

“Selain itu, hal ini turut memudahkan proses pengesahan maklumat pelanggan, pembayaran, mengesan status pelaksanaan, mengemas kini data yang perlu dibekalkan kepada pelanggan dan pastinya memudahkan syarikat kami menguruskan setiap pelanggan yang mempunyai 1001 ragam dan permintaan,” jelas Ahmad Fadzlullah.

Menyentuh tentang potensi perniagaan perkhidmatan korban dan akikah, Ahmad Fadzlullah menjelaskan syarikat ini sentiasa melakukan pelbagai dapatan agar mereka dapat mengubah strategi perniagaan berdasarkan elemen semasa. Berdasarkan bayi beragama Islam ialah sekitar 500 ribu orang. Hal ini bermakna sebanyak 500 ribu ekor kambing diperlukan. Jumlah yang besar ini sebenarnya sangat berpotensi jika syarikat yang menyediakan urusan korban dan akikah mampu menguruskannya. Oleh itu, sebagai pusat sehenti yang menguruskan hal ini perlu berusaha memberikan pendedahan untuk mendidik masyarakat agar melaksanakan ibadat sunat, seperti korban dan akikah.

“Pada tahun 2003, saya dan suami tinggal di Kemboja, apabila tiba sahaja hari raya korban, berpusu-pusu rakyat Malaysia datang ke negara tersebut bagi menjayakan ibadat korban. Hal ini dikatakan demikian kerana umat Islam di Kemboja pada ketika itu sangat daif dan miskin. Mereka tidak mampu untuk menikmati kehidupan yang selesa sehinggakan struktur rumah mereka tidak seperti yang kita bayangkan seperti bekalan air bersih yang tidak mencukupi, apatah lagi untuk menikmati makanan seperti daging (kambing dan lembu) pastinya jauh panggang dari api.

“Maka timbullah persoalan berkaitan dengan senario sebegini dan mengapakah tidak diwujudkan sebuah syarikat (organisasi) yang menyediakan perkhidmatan sehenti untuk ibadat korban dan akikah ini? Sebaik-baik sahaja pulang semula ke Malaysia, kami tidak menjadikan idea dan omongan ketika di Kemboja itu sekadar perbualan kosong semata-mata, maka tertubuhlah EZ Qurban,” ujar Nor’adzimah yang mempunyai impian dan Hasrat menjadikan EZ Qurban sebagai syarikat yang progresif.

“Penjenamaan sangat penting kepada kami kerana selain daripada menguar-uarkan perkhidmatan yang ditawarkan bagi mendidik masyarakat Malaysia tentang perkhidmatan yang ditawarkan oleh EZ Qurban, hal ini juga merupakan satu kaedah agar umat Islam di negara ini dapat berkongsi kemakmuran dan kemampuan dalam melaksanakan ibadat tersebut untuk dikongsikan kepada golongan yang tidak berkemampuan bukan sahaja di Malaysia, malah di 37 buah negara yang terlibat.”

“Selain daripada menerbitkan iklan komersial (TVC) dan jingle untuk siaran televisyen, radio dan media maya, EZ Qurban juga menaja program seperti Syahadah yang disiarkan di Radio Televisyen Malaysia (RTM) pada sepanjang bulan Ramadan tahun 2017. Langkah ini sangat berkesan dan memberikan impak yang sangat besar kepada teras perniagaan EZ Qurban,” ujar Ahmad Fadzlullah.


PABM 2021 Mengulang Sejarah Kegemilangan Bahasa Melayu

Untuk mendapatkan maklumat terkini, ikuti kami melalui Telegram

JOHOR BAHRU – Penganjuran yang paling berprestij, Pidato Antarabangsa Bahasa Melayu (PABM) Piala Perdana Menteri 2021 menutup tirainya pada malam tadi sekali gus berjaya membuktikan bahasa Melayu mampu berada di kedudukan yang tinggi di persada antarabangsa.

Berucap dalam majlis perasmiannya, Perdana Menteri YAB Dato’ Sri Ismail Sabri Yaakob menyeru semua pihak untuk berperanan dalam memperkukuh dan memperkasakan bahasa Melayu sebagai bahasa pengungkap ilmu dan bahasa antarabangsa seiring dengan perkembangan teknologi maklumat dan komunikasi.

Katanya, masyarakat perlu mengembalikan sejarah kegemilangan bahasa Melayu yang pernah menjadi bahasa lingua franca pada zaman kerajaan Srivijaya. Pada masa ini, terdapat 6000 bahasa yang masih digunakan tetapi hanya 20 bahasa sahaja yang dikategorikan sebagai bahasa rasmi. Oleh itu, kita perlu berasa bangga kerana bahasa Melayu merupakan satu daripada bahasa rasmi tersebut dan menduduki tangga ke-10 sebagai bahasa yang paling popular penggunaannya di dunia.

Menurut YAB Dato’ Sri Ismail Sabri, walaupun bahasa Melayu berada di celah-celah persaingan bahasa Inggeris, bahasa ini tetap ampuh dan mempunyai ritma yang tersendiri serta sentiasa mekar dalam tamadun dunia. Bahasa Melayu tidak akan lenyap seperti bahasa lain hasil kesepaduan penutur di rumpun Nusantara yang terdiri daripada negara Malaysia, Indonesia dan Brunei Darussalam sebagai pendukung utama. Oleh sebab itu, tidak mustahil bahawa bilangan penutur bahasa Melayu pada masa ini sudah pun melebihi 300 juta orang dan akan terus berkembang serta mampu mengembalikan peranannya sebagai bahasa lingua franca.

Trend penggunaan bahasa Inggeris dalam program swasta, syarikat yang berkaitan dengan kerajaan dan agensi kerajaan, malah penggunaan nama-nama syarikat dan jenama produk sudah menjadi lumrah.

Saya berharap setiap persidangan, mesyuarat dan lain-lainnya mesti menggunakan bahasa Melayu selepas ini. Siapalah lagi yang boleh mengangkat bahasa Melayu melainkan kita sendiri.

PABM 2021 merupakan anjuran Kementerian Pengajian Tinggi, Dewan Bahasa dan Pustaka, serta rakan sinergi yang lain. Pada kali ini, Universiti Teknologi Malaysia menjadi tuan rumah bagi acara yang bermula dari 23 November hingga 26 November 2021.

Penganjuran ini merupakan kali ke-14 sejak kali pertama dianjurkan pada tahun 2007 dan Malam Kemuncak PABM pula diadakan pada 28 November 2021. Yang turut hadir ialah Menteri Pengajian Tinggi, YB Datuk Seri Dr. Noraini Ahmad dan Menteri Besar Johor,  YAB Dato’ Haji Hasni Mohamad.


Pembukaan Semula Industri Perniagaan, Kadar Pengangguran Menurun

Jabatan Perangkaan Malayia (DOSM) melaporkan dalam siaran Statistik Tenaga Buruh berkaitan dengan kadar pengangguran di Malaysia telah menurun kepada 4.5 peratus, iaitu sebanyak 729.6 ribu penganggur.

Ketua Perangkawan Malaysia, Dato’ Sri Dr. Mohd. Uzir Mahidin memberitahu bahawa kedudukan tenaga buruh bertambah baik pada bulan September 2021 apabila bilangan guna tenaga yang terus meningkat dengan adanya peralihan lebih banyak negeri ke fasa berikutnya dalam Pelan Pemulihan Nasional (PPN).

Kebenaran rentas negeri di kawasan Lembah Klang ditambah dengan pembukaan semula industri pelancongan domestik di negeri Terengganu dan Pulau Langkawi telah menggalakkan aktiviti ekonomi pada bulan tersebut. Kesemua situasi positif ini mendorong pasaran buruh untuk mendapatkan semula momentum dan kembali kukuh.

Mengulas lebih lanjut, Dato’ Sri Dr. Mohd. Uzir berkata, penganggur aktif atau mereka yang bersedia untuk bekerja dan aktif mencari pekerjaan merangkumi 83.7 peratus daripada jumlah penganggur. Kumpulan ini berkurang sebanyak 2.6 peratus merekodkan 611.0 ribu orang. Mereka yang menganggur kurang daripada tiga bulan merangkumi 54.6 peratus, manakala mereka yang berada dalam pengangguran jangka panjang melebihi setahun adalah sebanyak 8.4 peratus.

Tambah beliau, penganggur tidak aktif yang percaya tiada pekerjaan tersedia juga merekodkan penurunan sebanyak 2.2 peratus kepada 118.7 ribu orang. Sementara itu, kadar pengangguran belia bagi umur 15 hingga 24 tahun kekal pada 13.9 peratus pada bulan tersebut, manakala kadar pengangguran bagi belia yang berumur 15 hingga 30 tahun turun sebanyak 0.3 mata peratus kepada 8.5 peratus berbanding bulan sebelumnya 8.8 peratus.

Bilangan tenaga buruh meningkat sebanyak 0.3 peratus dari suku tahun ke suku tahun kepada 16.02 juta orang setelah mencatatkan penurunan pada suku kedua 2021. Bilangan penduduk bekerja meningkat sebanyak 0.4 peratus kepada 15.27 juta orang terutamanya dalam sektor perkhidmatan dan pembuatan.

Sebaliknya, kadar pengangguran turun kepada 4.7 peratus merekodkan bilangan penganggur seramai 746.2 ribu orang. Kadar Penyertaan Tenaga Buruh (KPTB) pada suku ini kekal pada 68.3 peratus mencatatkan KPTB lelaki dan perempuan masing-masing pada 80.9 peratus dan 55.0 peratus.

Menurut Ketua Perangkawan Malaysia, penurunan kes COVID-19 semakin positif dengan peningkatan jumlah bilangan yang telah lengkap dos vaksin. Malah semua negeri yang berada pada fasa 3 dan fasa 4 diberikan kelonggaran untuk melakukan pergerakan rentas negeri, sekali gus memberikan peluang untuk aktiviti ekonomi dijalankan seperti biasa mengikut prosedur yang ditetapkan.

“Aktiviti ekonomi dinamik yang berterusan akan mempercepatkan proses pemulihan perniagaan, dan sekali gus akan meningkatkan permintaan buruh dan akan mewujudkan lebih banyak peluang pekerjaan. Ekonomi negara dijangka akan meningkat pada bulan-bulan akan datang yang digambarkan oleh prestasi Indeks Pelopor yang lebih baik.

Sejajar dengan itu, pasaran buruh dijangka akan meningkat secara beransur-ansur dalam tempoh tersebut.” katanya dalam kenyataan pada hari ini.


Jualan Sektor Pembuatan RM135.3 Bilion pada September

Untuk mendapatkan maklumat terkini, ikuti kami melalui Telegram

Nilai jualan sektor Pembuatan Malaysia pada bulan September 2021 berjumlah RM135.3 bilion, tumbuh sebanyak 11.6 peratus berbanding bulan yang sama tahun lalu. Sementara itu, nilai ini kekal meningkat pada bulan sebelumnya, 6.6 peratus.

Menurut Ketua Perangkawan Malaysia, Dato’ Sri Dr. Mohd. Uzir Mahidin, pertumbuhan nilai jualan pada bulan ini dipacu oleh subsektor produk petroleum, kimia, getah dan plastik dengan 29.2 peratus, terutamanya dalam industri pembuatan kok dan produk petroleum bertapis.

Perkembangan ini juga didorong oleh subsektor produk makanan, minuman dan tembakau dengan 12.0 peratus oleh industri pembuatan produk makanan, serta subsektor produk elektrik dan elektronik dengan 10.8 peratus, terutamanya dalam industri pembuatan komputer, produk elektronik dan optikal.

Tambah beliau, peningkatan ini turut disumbangkan oleh pekerja dalam produk elektrik dan elektronik 4.5 peratus, produk petroleum, kimia, getah dan plastik sebanyak 1.3 peratus dan produk kayu, perabot, keluaran kertas dan percetakan sebanyak 1.5 peratus.

Jumlah pekerja sektor pembuatan pada bulan September 2021 sebanyak 2 231 406 orang, meningkat 1.6 peratus berbanding 2 195 300 orang pada September 2020.

Manakala gaji dan upah yang dibayar berjumlah RM7478.8 juta, meningkat 3.6 peratus atau RM261.8 juta pada September 2021 berbanding bulan yang sama tahun sebelumnya. Purata gaji dan upah setiap pekerja adalah sebanyak RM3352 pada bulan September 2021.

Bagi tempoh Januari hingga September 2021, nilai jualan sektor pembuatan bertambah 15.1 peratus kepada RM1127.8 bilion berbanding tempoh yang sama tahun 2020. Bilangan pekerja dan gaji dan upah masing-masing mencatatkan pertumbuhan sebanyak 1.6 peratus dan 2.5 peratus, iaitu berjumlah 2.23 juta orang dan RM66.6 bilion.


Imbangan Akaun Semasa Malaysia Rekod Lebihan RM11.6 Bilion

Kuala Lumpur – Imbangan Akaun Semasa Malaysia (CAB) pada suku tahun ketiga 2021 merekodkan lebihan RM11.6 bilion berbanding dengan  RM14.4 bilion pada suku sebelumnya.

Memetik laporan Statistik Imbangan Pembayaran dan Kedudukan Pelaburan Antarabangsa Suku Tahun Ketiga 2021, Ketua Perangkawan Malaysia, Dato’ Sri Dr. Mohd. Uzir Mahidin mengatakan bahawa sebahagian besar lebihan CAB masih disokong oleh eksport bersih yang lebih tinggi dalam akaun Barangan, yakni sebanyak RM41.2 bilion berbanding dengan RM40.7 bilion pada suku sebelumnya.

Tambah Dato’ Sri Dr. Mohd. Uzir, berbanding dengan suku tahun kedua 2021, eksport barangan dilihat menurun pada kadar yang lebih perlahan berbanding dengan import. Hal ini secara tidak langsung menyumbangkan kepada eksport bersih yang lebih tinggi pada suku tahun ini.

Eksport merosot 3.1 peratus suku ke suku kepada RM236.6 bilion, terutamanya dalam produk berasaskan Elektrik dan Elektronik (E&E), Kimia dan Petroleum dengan sebahagian besarnya ke China, Singapura dan Amerika Syarikat (AS).

“Begitu juga, import barangan menurun sebanyak 3.9 peratus dari suku ke suku dengan RM195.4 bilion berbanding suku sebelumnya. Hal ini dapat diperhatikan melalui trend menurun bagi import Barangan Perantaraan, Modal dan Penggunaan terutamanya dari China dan Jepun pada suku tahun ini.

Laporan terbitan Jabatan Perangkaan Malaysia itu turut memaklumkan bahawa lebihan akaun semasa yang mengecil pada suku kali ini disebabkan oleh defisit yang lebih tinggi dalam akaun pendapatan dengan Akaun Pendapatan primer mencatatkan defisit lebih tinggi sebanyak RM11.3 bilion berbanding dengan RM9.5 bilion pada suku tahun kedua 2021.

Situasi itu disumbangkan terutamanya oleh syarikat asing di Malaysia yang memperoleh pendapatan lebih tinggi sebanyak RM26.3 bilion, peningkatan sebanyak 3.3 peratus daripada suku sebelumnya khususnya dalam Pelaburan Langsung.

Syarikat tersebut kebanyakannya terlibat dalam sektor Pembuatan dan Kewangan dengan kebanyakan pendapatannya disalurkan ke Singapura, Belanda dan Amerika Syarikat (AS).

Sementara itu, syarikat Malaysia di luar negara memperoleh pendapatan yang lebih rendah sebanyak RM18.0 bilion berbanding dengan RM19.3 bilion pada suku sebelumnya, khususnya dalam pelaburan Lain.

“Kebanyakan syarikat ini terletak di Indonesia, AS dan Singapura, terutamanya terlibat dalam sektor Kewangan dan Perlombongan.

Dalam pada itu, Pelaburan Langsung Asing (FDI) negara direkodkan berkembang sebanyak RM4.6 bilion dengan mencatatkan aliran masuk lebih tinggi sebanyak RM12.8 bilion pada suku ketiga tahun ini, terutamanya dalam bentuk ekuiti dan dana pelaburan saham.

Sektor pembuatan kekal sebagai sektor utama pelaburan asing di Malaysia, diikuti oleh aktiviti Kewangan dan Perdagangan borong dan runcit.

“Sumber utama FDI adalah dari Singapura, Belanda dan AS. Sementara itu, Pelaburan Langsung di Luar Negeri (DIA) berubah arah kepada aliran masuk bersih RM4.7 bilion daripada aliran keluar bersih RM4.0 bilion pada suku sebelumnya.

“Ini disebabkan oleh pengurangan ekuiti dan pinjaman diterima daripada luar negara. Sektor utama yang menyumbang kepada aliran masuk adalah aktiviti Kewangan, dan Perlombongan,” jelas kenyataan itu yang turut memaklumkan bahawa tiga negara utama yang menyumbang aliran masuk DIA adalah Mauritius, Switzerland dan Austria.

Mengulas lanjut mengenai pelaburan terkumpul, Dato’ Sri Dr. Mohd. Uzir Mahidin berkata kedudukan FDI meningkat sebanyak RM39.3 bilion kepada RM769.6 bilion pada akhir suku ketiga 2021, manakala kedudukan DIA adalah RM543.9 bilion.

Katanya, kedudukan Pelaburan Antarabangsa (IIP) Malaysia juga terus mencatatkan aset bersih sebanyak RM68.1 bilion sementara rizab antarabangsa Malaysia pula meningkat kepada RM482.5 bilion daripada RM461.5 bilion pada akhir suku sebelumnya.


KDNK Malaysia Menguncup 4.5 Peratus pada Suku Ketiga 2021

Untuk mendapatkan maklumat terkini, ikuti kami melalui Telegram

Kuala Lumpur – Jabatan Perangkaan Malaysia semalam mengumumkan bahawa Keluaran Dalam Negeri Kasar (KDNK) Malaysia yang merupakan petunjuk prestasi keseluruhan ekonomi negara menguncup 4.5 peratus pada suku ketiga tahun ini.

Di samping itu, pelarasan musim dari suku tahun ke suku tahun KDNK bagi suku ketiga tahun ini juga mencatatkan penyusutan 3.6 peratus berbanding dengan penurunan 1.9 peratus pada suku kedua 2021.

Walau bagaimanapun, prestasi ekonomi bulanan negara direkodkan semakin pulih daripada kejatuhan 7.6 peratus pada Julai kepada penyusutan 4.7 peratus pada Ogos dan -1.1 peratus pada September 2021.

Menurut Jabatan Perangkaan Malaysia, setakat tiga suku pertama tahun ini, kadar pertumbuhan ekonomi Malaysia adalah sebanyak tiga peratus.

Dato’ Sri Dr. Mohd. Uzir Mahidin, Ketua Perangkawan Malaysia berkata prestasi ekonomi pada suku tahun ketiga 2021 dari segi penawaran dipengaruhi oleh kemerosotan dalam semua sektor utama ekonomi, terutamanya sektor Pembuatan dan Perkhidmatan.

Dari sudut permintaan, semua komponen perbelanjaan mencatatkan prestasi negatif kecuali perbelanjaan penggunaan akhir kerajaan.

“Dari segi prestasi sektor, sektor Perkhidmatan yang merupakan penyumbang utama kepada ekonomi Malaysia menyusut 4.9 peratus pada suku tahun ketiga 2021 berbanding dengan pertumbuhan positif 13.5 peratus pada suku tahun sebelumnya.

“Prestasi ini dipengaruhi oleh subsektor Perkhidmatan swasta yang merekodkan kejatuhan 6.8  berbanding dengan suku sebelumnya, disebabkan oleh Perdagangan borong dan runcit yang merekodkan penurunan dua digit, iaitu 11.7 peratus diikuti subsektor Perkhidmatan perniagaan (-15.8 peratus) dan Makanan dan Minuman dan Penginapan (-16.5 peratus).

Tambahan pula, subsektor Kewangan dan insurans meningkat sederhana 4.4 peratus, disumbangkan oleh segmen kewangan, manakala segmen insurans kekal dengan pertumbuhan yang memberangsangkan.

Subsektor Maklumat dan Komunikasi berkembang 6.2 peratus berbanding dengan 5.9 peratus pada suku tahun kedua 2021, disokong prestasi lebih baik dalam segmen telekomunikasi.

Bagi pelarasan musim suku tahun ke suku tahun, keseluruhan sektor Perkhidmatan telah menyusut 3.1 peratus berbanding dengan penurunan 3.2 pada suku kedua tahun ini.

Sementara itu, sektor lain yang turut merekodkan penyusutan pada suku ketiga tahun ini ialah pembuatan yang menurun secara marginal, iaitu 0.8 peratus, Pertanian (1.9 peratus), Perlombongan dan Pengkuarian (3.6 peratus) dan Pembinaan (20.6 peratus).


Datuk Mohd. Nizom, Pengerusi CATA 2021–2024

Cyberjaya – Berkuatkuasa pada 12 November 2021, YBhg. Datuk Mohd. Nizom Sairi, Ketua Pegawai Eksekutif merangkap Ketua Pengarah Lembaga Hasil Dalam Negeri Malaysia (HASiL) dilantik secara rasminya sebagai Pengerusi Pertubuhan Pentadbir Cukai Negara-Negara Komanwel (CATA) bagi penggal 2021–2024.

Malaysia dilihat mampu membawa pertubuhan ini ke fasa seterusnya dalam menangani isu percukaian antarabangsa yang kian mendapat perhatian pada peringkat global. Pelantikan ini turut mengiktiraf suara Malaysia di persada dunia.

CATA merupakan pertubuhan percukaian antarabangsa yang dianggotai oleh pentadbir cukai dari 47 buah negara-negara Komanwel, yakni satu pertubuhan percukaian yang terbesar di dunia mengikut bilangan keahlian pentadbir cukai. Objektif utama CATA adalah untuk membantu negara anggota untuk mencapai kecemerlangan dalam semua aspek pentadbiran percukaian.

Sehingga kini, CATA masih memainkan peranan penting dalam mempromosikan pemodenan pentadbiran percukaian dan penggunaan polisi, proses dan prosedur kerja yang efisien dalam kalangan negara-negara Komanwel, terutamanya kepada negara yang sedang membangun. Malaysia merupakan pengerusi ke-15 CATA sejak penubuhannya pada 1979.

Dalam kenyataan HASiL pada hari ini mengatakan bahawa pelantikan ini merupakan satu pengiktirafan negara-negara anggota kepada Malaysia, dan HASiL secara khusus, atas segala sumbangan terhadap perkembangan dan pemodenan sistem percukaian pada masa ini.


Belanjawan 2022: Dilema Tuntutan Pengeluaran KWSP

Untuk mendapatkan maklumat terkini, ikuti kami melalui Telegram

Tanggal 29 Oktober 2021 menyaksikan pembentangan Belanjawan 2022 dengan peruntukan sebanyak RM332.1 bilion oleh Menteri Kewangan YBM Tengku Datuk Seri Utama Zafrul Tengku Abdul Aziz di Parlimen. Dengan bertemakan “Keluarga Malaysia, Makmur Sejahtera”, belanjawan pada kali ini memberikan fokus kepada tiga matlamat utama, iaitu Rakyat yang Sejahtera; Peniagaan yang Berdaya Tahan; serta Ekonomi yang Makmur dan Mampan.

Berdasarkan inti pati Belanjawan 2022, jelas bahawa strategi dan inisiatif yang dibentangkan adalah berpaksikan usaha untuk memastikan kejayaan pemulihan negara yang terkesan akibat pandemik COVID-19 sejak tahun 2020. Dari pemerhatian sebagai seorang rakyat biasa, pembentangan belanjawan pada tahun ini adalah memuaskan secara keseluruhannya – walaupun tidak sempurna. Dengan sektor pendidikan dan kesihatan sebagai penerima terbesar bagi peruntukan pada kali ini, jelas sejajar dengan keperluan situasi negara dalam mendepani cabaran transisi pandemik-endemik COVID-19.

Secara lumrahnya, amat sukar untuk memenuhi tuntutan setiap pihak dalam melaksanakan sesuatu perkara kerana setiap individu mempunyai sisi pandang yang berbeza dalam melihat dan menilai sesuatu isu. Jika ditanya kepada sesetengah golongan, mereka meluahkan kekecewaan apabila tuntutan bagi pengeluaran wang Kumpulan Wang Simpanan Pekerja (KWSP) sebanyak RM10 000 tidak dibentangkan dalam Belanjawan 2022.

Secara peribadi, keputusan kerajaan untuk tidak memasukkan isu ini dalam Belanjawan 2022 merupakan tindakan yang tepat. Perlu diingatkan bahawa sejak bermulanya pandemik COVID-19 pada tahun 2020, beberapa siri pengeluaran khas KWSP telah pun dilancarkan bagi meringankan beban kewangan rakyat – antaranya i-Lestari, i-Sinar, dan i-Citra. Keputusan tersebut bukanlah sesuatu yang mudah bagi kerajaan, kerana kerajaan perlu mengimbangi antara keperluan semasa dengan keperluan pada masa hadapan. Bahkan, kerajaan juga perlu mempertimbangkan jangkaan pulangan yang wajar kepada golongan pencarum yang tidak melakukan pengeluaran menerusi sirikhas tersebut.

Terdapat beberapa faktor yang mendorong keputusan untuk tidak melancarkan satu lagi pengeluaran khas KWSP. Faktor pertama ialah dari segi pengurusan dan kelestarian KWSP itu sendiri. Berdasarkan siri pengeluaran khas terdahulu, sebanyak RM101 bilion telah dikeluarkan oleh 7.4 juta ahli KWSP. Ini merupakan suatu jumlah besar yang mempunyai kesan signifikan terhadap rangka kerja pelaburan KWSP, terutamanya jika dilihat dari sudut jangka masa panjang. Pengeluaran simpanan dalam skala yang besar memberikan impak kepada dana pelaburan KWSP, berkemungkinan tinggi melibatkan pelbagai kos lepas terutamanya dalam pelaburan pasaran antarabangsa.

Faktor kedua melibatkan jaminan keperluan masa hadapan ahli KWSP itu sendiri. Matlamat asal caruman KWSP adalah untuk memastikan bahawa individu mempunyai simpanan persaraan yang mencukupi. Walaupun tanpa sebarang pengeluaran khas, jumlah simpanan itu sendiri secara amnya mungkin masih tidak mencukupi dan berada di bawah tahap keperluan, apatah lagi jika pengeluaran berterusan dan berkala dibenarkan untuk para pencarum.

Dalam situasi negara dijangka bertukar daripada status negara menua ke negara tua bermula tahun 2020 hingga 2044, simpanan persaraan merupakan satu daripada aspek yang sangat perlu dititikberatkan sejak awal lagi. Sebelum ini, Bank Dunia melaporkan bahawa 75 peratus daripada pencarum KWSP yang berusia 54 tahun mempunyai simpanan kurang daripada RM250 000. Situasi ini lebih meruncing apabila siri pengeluaran khas ekoran pandemik ini menyaksikan sebanyak 6.1 juta orang ahli kini mempunyai kurang daripada RM10 000 sebagai simpanan persaraan KWSP. Sementara itu, sebanyak 3.6 juta daripada mereka hanya mempunyai kurang daripada RM1000 di dalam akaun KWSP masing-masing.

Berdasarkan statistik yang dikemukakan, jelas kerajaan telah meneliti isu ini secara tuntas sebelum mengambil langkah untuk tidak memasukkan tuntutan pengeluaran khas ini dalam pembentangan Belanjawan 2022. Tambahan pula, pembukaan semula sektor ekonomi dilihat dapat membantu rakyat untuk kembali bangkit secara beransur-ansur bagi memperbaik kedudukan ekonomi dan kewangan masing-masing. Manakala, pembukaan sektor ekonomi juga memberikan ruang kepada KWSP untuk memfokuskan inisiatif pemulihan dan pembinaan semula simpanan persaraan ahli susulan pengeluaran khas i-Lestari, i-Sinar, dan i-Citra sebelum ini.

Kesimpulannya, semua pihak perlu memahami pengumuman pengeluaran khas KWSP yang tidak dibentangkan dalam Belanjawan 2022 baru-baru ini. Pastinya, hal tersebut bukanlah keputusan yang mudah oleh kerajaan dalam menangani dilema antara kehendak dengan keperluan. Semoga pembukaan semula sektor ekonomi kembali merancakkan ekonomi negara dan rakyat, dengan disokong oleh strategi dan inisiatif kerajaan bagi merealisasi matlamat negara–“Keluarga Malaysia, Makmur Sejahtera”.


Cendawan Kukur Perlis

Beseri – Lebih ramai petani tempatan diharapkan dapat mengusahakan tanaman komersial secara kecil-kecilan sebagai punca pendapatan utama. Mereka perlu diberikan pendedahan secukupnya tentang kaedah dan teknik pertanian secara moden untuk menjamin hasil dan pendapatan yang munasabah. Demikian titah Raja Muda Perlis, Tuanku Syed Faizuddin Putra Jamalullail selepas berkenaan berangkat melawat cendawan kukur di Beseri bersempena dengan program MAIPs Peduli.

Baginda tidak melepaskan peluang untuk merasai sendiri pengalaman memetik cendawan selepas dipersembahkan taklimat tentang teknik tisu kultur untuk penghasilan benih cendawan pelbagai spesies oleh pengusahanya, Encik Mohd Amin Zainal Abidin dan isterinya, Puan Siti Aminah Mohd Hassan. Encik Mohd Amin berkata keberangkatan Tuanku Raja Muda yang prihatin dengan pembangunan negeri telah memberikan insprirasi kepada rakyat untuk menceburi industri penanaman cendawan. Menurut beliau, sejak memulakan operasi secara kecil-kecilan sejak tahun 2018, mereka telah berjaya menghasilkan lapan jenis benih cendawan lain, iaitu Tiram Kelabu, Tiram Putih, Tiram Sado, Tiram Pink, Tiram Kuning, Telinga Kera (Black Jelly), Melati dan Ganoderma.

Pada tahun 2020, mereka telah mendapat “Bantuan Ekonomi Tambahan“ (AET) daripada pihak RISDA, Perlis. Antara produk lain yang dihasilkan ialah cendawan segar, kit DIY cendawan, benih cendawan, bongkah cendawan matang, kursus kultur tisu, penghasilan benih cendawan, kursus penanaman cendawan pelbagai spesies, peralatan penanaman cendawan dan khidmat konsultansi. Pengarah RISDA Perlis, Encik Nor Afzami Isa turut hadir memeriahkan majlis.


Bantuan Fitrah MAIPs Meringankan Kesusahan Masyarakat

Arau – Amalan menabung dan pelaburan telah dilihat menjadi satu inisiatif yang boleh membantu masyarakat di saat dunia masih bergelut dengan krisis COVID-19. Menurut Raja Muda Perlis, Tuanku Syed Faizuddin Putra Jamalullail, ramai rakyat terpaksa mengeluarkan duit simpanan kerana mahu meneruskan kelangsungan kehidupan dan mahu menjadikan modal untuk menjana pendapatan.

Rata-rata penduduk terjejas sumber pendapatan dan kehilangan pekerjaan akibat penularan wabak COVID-19 yang kini telah mengakibatkan kematian lebih 28 000 kematian di Malaysia.“

“Sehubungan dengan itu, banyak inisiatif dan bantuan telah disalurkan oleh pelbagai agensi seperti Majlis Agama Islam Negeri dan pihak lain untuk membantu meringankan bebanan kewangan yang dihadapi oleh masyarakat.“

“Sebagai contoh, peningkatan pengeluaran portfolio simpanan dan pelaburan sepanjang tempoh pandemik ini juga telah membuktikan kepentingan menabung kerana boleh membantu di saat mengalami kesukaran.

Demikian titah Tuanku Raja Muda selepas berkenan berangkat menyerahkan sumbangan Majlis Agama Islam dan Adat Istiadat Melayu Perlis (MAIPs) sempena program berbasikal MAIPs Peduli Khas COVID-19 di Guar Sanji, Arau.

Antara penerima Bantuan Fitrah MAIPs yang sempat disantuni oleh Tuanku Raja Muda pada kayuhan kali ini ialah Mohd Saad Ali dan Aishah Abdullah. Mereka tidak dapat bekerja kerana sakit. Mereka tinggal bersama-sama dengan keluarga dan menerima bantuan wang tunai sebanyak RM700 beserta kit MAIPs Peduli yang berisi makanan asas dan beras fidyah.


Akses ke Akaun Bank Pembayar Cukai Ada Batasnya

Untuk mendapatkan maklumat terkini, ikuti kami melalui Telegram

Kuala Lumpur – Lembaga Hasil Dalam Negeri (HASiL) menjelaskan bahawa peruntukan baharu S106A Akta Cukai Pendapatan (ACP) 1967 yang telah diluluskan dalam Rang Undang-undang Kewangan 2021 pada 15 Disember lalu yang telah memberikan kebenaran kepada HASiL untuk mendapatkan maklumat akaun bank pembayar hanya bagi kes yang melibatkan perintah garnisi yang dikeluarkan oleh pihak mahkamah.

Prosiding garnisi merupakan proses untuk menguatkuasakan penghakiman wang dengan menyita atau menahan hutang yang perlu dibayar kepada mana-mana pihak seperti adanya tunggakan cukai yang belum dijelaskan oleh pembayar cukai. Pengenalan peruntukan baharu ini akan membantu pihak HASiL mentadbir sistem cukai langsung negara dengan lebih efektif yang boleh meminimumkan ketirisan cukai disebabkan oleh kegagalan pembayar cukai melangsaikan cukai mereka dan meningkatkan kadar pematuhan cukai sukarela dalam kalangan pembayar cukai.

Walau bagaimanapun, kuasa yang diberikan dalam peruntukan baharu ini tidak memberikan kuasa mutlak kepada HASiL untuk mengakses akaun bank pembayar cukai dengan sewenang-wenangnya. Proses itu melalui peringkat kehakiman dan hanya terhad kepada kes yang sudah melalui prosiding sivil terlebih dahulu. Bagi pembayar cukai yang sedia menjalankan tanggungjawab mereka dengan baik, peruntukan itu tidak sepatutnya menimbulkan keresahan kerana perkara tersebut tidak terpakai kepada mereka.

Peruntukan baharu S106A ACP 1967 ini hanya memberikan kuasa kepada HASiL untuk mendapatkan maklumat akaun bank pembayar cukai setelah tindakan garnisi diluluskan oleh mahkamah. HASiL menegaskan bahawa maklumat akaun bank pembayar cukai sedia ada yang tidak melibatkan tindakan garnisi tidak rapat diakses oleh Â pihak HASiL melalui peruntukan baharu ini.


Kumpulan Alibaba Umum Matlamat Keneutralan Karbon Menjelang Tahun 2030

Kumpulan Alibaba hari ini menyempurnakan Hari Pelabur 2021 yang dianjurkan secara maya.  Daniel Zhang, Pengerusi dan Ketua Pegawai Operasi Kumpulan Alibaba, mengulangi kenyataan berkaitan dengan tumpuan syarikat terhadap tiga jentera strategik utamanya, iaitu penggunaan China, globalisasi dan teknologi untuk memacu pertumbuhan masa depan.

“Visi kami untuk masa depan kekal tidak berubah. Kami percaya bahawa kami sedang berada dalam waktu pertumbuhan yang terbaik, pada era digital hari ini, untuk merebut peluang masa depan dengan keupayaan digital dan teknologi yang telah kami bina sejak bertahun-tahun,” kata Zhang pada acara pelabur tersebut.

Melabur untuk Pertumbuhan Jangka Panjang, Ketelusan Lebih Tinggi

Ketua Pegawai Kewangan, Kumpulan Alibaba, Maggie Wu berkongsi tentang strategi pelbagai jentera syarikat yang menyumbang kepada aliran hasil yang lebih pelbagai.

“Kami sentiasa memberikan tumpuan pada usaha melakukan inovasi dan melabur untuk jangka panjang. Sejak kebelakangan ini, kami telah mewujudkan banyak perniagaan yang kukuh dan menguntungkan, seperti Taobao, Tmall dan Alibaba Cloud. Demikian juga, kami telah melabur dalam perniagaan baharu dan pantas berkembang yang berpotensi dalam beberapa tahun kebelakangan ini,” jelas Wu.

Tatkala syarikat terus membina pendekatan pelbagai jentera untuk memacu pertumbuhan masa depan, Wu menyatakan bahawa syarikat akan menyediakan laporan kewangan lebih terperinci bagi segmen perdagangan terasnya, sekali gus mencerminkan bagaimana ia mengurus semua perniagaan ini.

“Kami sentiasa percaya terhadap tindakan menyediakan lebih ketelusan dalam pelaporan dan penzahiran kami untuk membolehkan para pemegang saham memahami dengan lebih baik prestasi perniagaan dan kewangan kami,” tambah Wu. Segmen Perdagangan akan dibahagikan lagi kepada empat segmen: Perdagangan China, Perdagangan Antarabangsa, Khidmat Pengguna Tempatan dan Cainiao.

Timbalan Ketua Pegawai Kewangan, Toby Xu bercakap tentang strategi pelaburan Alibaba, yang menentukan keutamaan menerusi sebuah rangka kerja pertumbuhan – daripada benih kepada tarikan hinggalah peringkat keuntungan. Wu dan Xu menyampaikan pembentangan, yang menunjukkan peralihan yang lancar tentang peranan Ketua Pegawai Kewangan syarikat yang akan berkuat kuasa pada bulan April.

“Kami kekal sangat komited terhadap pelaburan untuk masa depan, dan kami akan melaksanakannya dengan tahap disiplin yang tinggi. Pelaburan kami akan memberikan tumpuan pada pembinaan keupayaan dan penciptaan nilai. Pada masa lalu, kami telah banyak kali menghadapi dan mengatasi cabaran besar. Pada hari ini, kami tetap yakin bahawa kami akan berjaya dalam menjana pertumbuhan yang mampan dan tahan lama dengan mengambil perspektif jangka panjang ketika menangani isu-isu semasa secara pragmatik,” ujar Xu.

Alibaba juga mengumumkan ikrarnya untuk mencapai keneutralan karbon pada tahun 2030 dan menerbitkan Laporan Tindakan Keneutralan Karbon Alibaba yang pertama. Alibaba akan bekerjasama dengan peniaga dan pengguna untuk mengurangkan pelepasan karbon sebanyak 1.5 gigaton di seluruh ekosistemnya menjelang tahun 2035. Untuk mencapai sasaran yang tinggi ini, Alibababa berusaha melebihi amalan industri standardnya yang hanya mengurangkan jejak karbon operasinya dan memperkenalkan  dimensi baharu kepada tanggungjawabnya yang dipanggil  “Skope 3+“.

Alibaba berikrar untuk memanfaatkan teknologi dan peranannya sebagai sebuah platform untuk menggembleng tindakan dalam kalangan pengguna, peniaga dan rakan kongsinya untuk membina masa depan yang lebih lestari.


PABM 2021 Diungguli oleh Peserta Wanita

JOHOR BAHRU – Ternyata pada malam tadi, kesemua juara bagi setiap kategori pertandingan Pidato Antarabangsa Bahasa Melayu Piala Perdana Menteri 2021 (PABM) didominasi oleh peserta wanita.

Juara bagi Kategori Pelajar Antarabangsa di Malaysia, dimenangi oleh Puan Aminata Koutoub Sano dari negara Guinea, yang mewakili  Universiti Islam Antarabangsa. Juara bagi Kategori Antarabangsa pula dimenangi oleh Puan Nargiza Ortikova Amirdin Qizi dari Uzbekistan, yang mewakili Universiti State University of World Languages dan juara Kategori Alam Melayu dimenangi oleh Puan Siti Nur Shafika Md. Fakharuzi dari Malaysia, yang mewakili Institut Pendidikan Guru Malaysia.

Seorang juara yang sempat ditemu bual berkaitan dengan penguasaan bahasa, iaitu Puan Aminata Koutoub Sano, beliau amat tertarik dan mudah jatuh cinta apabila mendengar pertuturan dalam bahasa Melayu yang didengarinya dalam kalangan rakan-rakan sepengajiannya.

Dalam hati saya tertanya-tanya, mengapakah saya terlalu cinta akan bahasa ini? Memang tiada ungkapan lain selain saya memang tertarik dengan bahasa ini secara perlahan-lahan.

Menerusi rakan-rakannya itu juga, beliau mempelajari bahasa Melayu dan sempat juga belajar tentang perkataan “makan” dan terus jatuh cinta untuk merasai masakan “ayam gepuk” di negara ini. Beliau juga tidak lupa untuk membawa dan menyebarkan bahasa Melayu apabila pulang ke negara asalnya kelak.

Seorang lagi juara Kategori Alam Melayu, Puan Siti Nur Shafika Md. Fakharuzi menerusi tajuk pidatonya, “Simbiosis Dunia yang Ditangis“, memberitahu bahawa beliau menggunakan pengalaman kehilangan ahli keluarga tersayang kerana COVID-19 bagi menzahirkan rasa hatinya yang dirundung kesedihan. Baginya, PABM 2021 mampu menyebarkan penggunaan bahasa Melayu dalam kalangan peserta antarabangsa. Beliau yakin bahasa Melayu mudah diterima oleh masyarakat antarabangsa menerusi pertandingan seumpama ini.

PABM 2021 mengumpulkan 78 peserta dari 36 buah negara melalui tiga kategori yang dipertandingkan, iaitu Pelajar Antarabangsa, Pelajar Alam Melayu dan Pelajar Antarabangsa yang menetap di Malaysia.

Ternyata PABM 2021 berjaya mencapai objektifnya untuk memartabatkan bahasa Melayu pada peringkat nasional dan antarabangsa, di samping membina jaringan perhubungan antara negara peserta.

PABM 2021 pada kali ini yang berlangsung di Universiti Teknologi Malaysia (UTM) juga selaras dengan kebiasaan baharu yang menampilkan kelainan apabila pemilihan peserta bagi pusingan awal dan akhir bagi kategori Antarabangsa dan Alam Melayu dijana secara dalam talian. Kemudian, mereka yang berjaya barulah dibawa ke UTM secara fizikal untuk sesi pertandingan pada peringkat Suku Akhir, Separuh Akhir dan seterusnya Malam Kemuncak.

Sebanyak sembilan orang peserta akhir berentap pada Malam Kemuncak melalui kategori masing-masing, iaitu tiga orang peserta akhir bagi setiap kategori dan turut disiarkan dalam platform media sosial DBP secara langsung.

Johan membawa pulang Piala Pusingan, Piala Perdana Menteri, piala iringan dan wang tunai RM10 000. Naib Johan pula membawa pulang piala iringan dan wang tunai RM8000, serta pemenang tempat ketiga menerima piala iringan dan wang tunai sebanyak RM5000, dan keempat menerima piala iringan dan wang tunai sebanyak RM4000.

Penganjuran PABM 2021 pada kali ini turut membuktikan bahawa mahasiswa yang terbaik bukan sahaja cemerlang dari segi akademiknya malah dari segala sudut kehidupan termasuklah kemahiran bahasanya walaupun bukan penutur jati.


Elakkan Pertelingkahan dalam Jual Beli

Untuk mendapatkan maklumat terkini, ikuti kami melalui Telegram

Transaksi jual beli telah lama kita amalkan sama ada melalui pertukaran mata wang atau pertukaran barangan. Segenap lapisan masyarakat akan terdedah dengan transaksi jual beli sama ada peniaga, usahawan mahupun pembeli atau pengguna. Sewajarnya kita memahami dan peka terhadap akad (kontrak) jual beli asas. Apabila isu “Ikan Siakap Pulau Langkawi“ tular, kisah tersebut membuktikan bahawa masyarakat kita sebenarnya tidak arif dengan rukun jual beli. Apabila rukun jual beli tidak dipenuhi, maka  pertelingkahan dan ketidakpuasan hati antara pihak yang berakad akan wujud. Sewajarnya, kita wajib memahami dan peka dengan konsep dan rukun jual beli. Hal ini demikian kerana hampir setiap hari atau setiap minggu kita akan terlibat dengan jual beli!

Kita sedia maklum, jual beli merupakan satu akad. Setiap kontrak sudah tentu mempunyai rukun-rukun tersendiri supaya kontrak ini wujud. Rukun-rukun ini pula sudah tentu mempunyai syarat-syarat tersendiri supaya ia diterima sebagai sah dan seterusnya memberikan implikasi tertentu iaitu beberapa hukum yang ditetapkan oleh Allah Taala. Rukun jual beli yang terdiri dari penjual/pembeli (‘aqidan), sighah (ijab dan qabul) dan ma’qud ‘alai (barang dan harga).

Urusan jual beli perlu dilakukan oleh seseorang yang waras (baligh, berakal dan boleh menguruskan harta dengan baik). Oleh itu transaksi daripada kanak-kanak dan orang gila adalah tidak sah. Penjual dan pembeli juga perlu bersetuju dengan transaksi tanpa paksaan.

Sighah adalah kaedah menunjukkan kerelaan penawaran barang dari penjual (ijab) dan kesediaan pembeli untuk menerima barang yang hendak dibeli (qabul). Sighah ditunjukkan melalui tindakan kedua-dua pihak menunjukkan mereka bersetuju dalam urusan jual beli tersebut. Persetujuan dan kerelaan adalah syarat sah kontrak jual beli sebagaimana dinyatakan sebelum ini. Terdapat dua bentuk sihgah, iaitu secara sorih (jelas) dengan lafaz seperti penjual menyebut: “Saya jual ye” dan pembeli menjawab: “Saya beli” atau secara kinayah dengan isyarat atau hulur menghulur.

Dalam kontrak jual beli, subjek kontrak merujuk kepada barangan yang dijual dan harga. Kedua-dua perkara ini perlu memenuhi beberapa syarat. Barang yang hendak dijual beli itu perlu wujud semasa kontrak, bernilai, bermanfaat menurut syarak, boleh diserahkan dan dalam pengetahuan kedua pihak. Ini bererti barang yang tidak wujud semasa akad seperti anak kambing dalam perut, yang haram seperti babi dan arak dan barang yang tidak dimaklumi dengan jelas spesifikasi barang dan harga antara kedua-dua belah pihak tidak sah dijual beli.

Keharmonian muamalat dalam Islam bukan sekadar dalam rukun jual beli semata. Terdapat khiyar atau pilihan dalam menyempurnakan akad jual beli dalam Islam. Ini menunjukkan syariat Islam masih memberikan ruang untuk pihak yang berkontrak kerana terdapat kemungkinan sesuatu kontrak itu dilakukan secara gopoh tanpa membuat penelitian mendalam. Tujuan utama kyiar memastikan adanya kerelaan hati kedua pihak untuk menerus atau membatalkan akad dan menjaga kepentingan pihak-pihak yang berakad. Secara umumnya ulama telah membahagikan khiyar ini kepada 3 jenis utama, iaitu Khiyar al-Majlis, Khiyar al-Syarat dan Khiyar al-Aib.

Khiyar al-majlis merujuk kepada hak pilihan ketika dalam majlis. Ini dimaksudkan dengan hak bagi kedua belah pihak, antara penjual dengan pembeli untuk melangsungkan jual beli atau membatalkannya selama masih berada di tempat (majlis) jual beli itu. Manakala khiyar syarat merupakan suatu pilihan yang telah ditetapkan syarat dalam sesuatu kontrak. Ia memberikan hak kepada salah satu, atau kedua-duanya atau kepada pihak ketiga untuk mengesahkan atau membatalkan sesuatu kontrak dalam sesuatu tempoh masa. Selain itu, khiyar aib ialah hak untuk membatalkan atau meneruskan jual beli barang yang mengalami kecacatan atau kerosakan, maka penjual berhak mengembalikan wang yang diberi oleh pembeli tersebut. Dalam jual beli, Islam mensyaratkan kesempurnaan dalam amalan perniagaan dan melarang berjual beli dengan amalan yang salah yakni batil. Para fuqaha menitikberatkan keharusan khiyar aib ini bagi memastikan keselamatan sesuatu barangan yang menjadi subjek kontrak daripada sebarang kecacatan.

Jual beli dalam talian terdedah kepada penipuan terutama berkaitan penjualan produk yang tidak wujud atau menipu dalam promosi. Berdasarkan maklumat terkini didedahkan Jabatan Siasatan Jenayah Komersial (JSJK) Bukit Aman, sebanyak 5848 kes penipuan e-dagang dilaporkan sepanjang tahun lalu di seluruh negara membabitkan kerugian kepada mangsa lebih RM41 juta. Jumlah kes jenayah ini meningkat hampir 80% berbanding 3511 kes direkodkan sepanjang tahun 2019 dengan kerugian sebanyak RM28 juta.

Bagi mengelakkan penipu (scammers) dan memastikan jual beli dalam talian sah serta mendapat barakah, perlu dipastikan syarat-syarat asas jual beli dipatuhi:

Isu Jual beli “Ikan Siakap Pulau Langkawi“

Faktor utama berlaku perkelahian atau ketidakpuasan hati antara pembeli dengan penjual adalah disebabkan ketidakpatuhan rukun akad jual beli. Ketidakpatuhan sighah (kaedah persetujuan tawar dan penerimaan barang) atau ketidakpatuhan syarat ma’qud alaih (ketidakjelasan spesifikasi barang dan harga jualan) biasa berlaku dalam transaksi harian masyarakat kita.

Penjual dan pembeli (‘akidan) dalam majlis akad sepatutnya jelas tentang spesifikasi barang yang dipilih untuk dibeli sekiranya pembelian barang berdasarkan katalog harga. Ini kerana harga dan gambar (barang) yang dimasukkan dalam katalog mungkin berbeza saiz dan berat dengan barang yang dipilih pembeli.

Dalam kes pembelian ikan pelihara di restoran sebagaimana kes ikan siakap tersebut sepatutnya pihak pembeli jelas tentang pilihan ikan, saiz dan berat berserta dengan harga. Penjual juga perlu menjelaskan harga bagi ikan yang telah dipilih. Persetujuan bersama (sighah) antara penjual dengan pembeli disepakati dalam membuat akad. Keadaan ini tidak boleh dipandang ringan kerana sighah adalah salah satu rukun dalam jual beli. Di samping itu,  pembeli atau pelanggan masih mempunyai hak khiyar sekiranya mendapati ikan tersebut tidak seperti yang diminta sama ada jenis, saiz atau menu masakan. Keadaan ini mungkin berlaku disebabkan tertukar hidangan dengan pelanggan lain atau tersilap semasa memasak. Justeru itu, pelanggan berhak untuk tidak meneruskan akad atau meminta tukar kepada ikan yang sepatutnya.

Penjualan produk haram, penipuan jual beli, promosi yang tidak jujur, scammers dan ketidakpuasan pelanggan adalah antara masalah biasa yang dihadapi dalam masyarakat kita. Kefahaman konsep jual beli dan istiqamah dalam pegangan rukun dan syarat jual beli boleh mengelakkan perkara-perkara tersebut berleluasa.

Penjual dan pembeli merupakan pemain utama dalam memastikan akad ini termeterai dengan sempurna dan harmoni. Kita juga akan sentiasa berhati-hati dalam setiap transaksi yang kita jalankan dan ini sekali gus boleh mengelakkan perkelahian antara penjual dengan pembeli serta boleh menyelamatkan diri dari terperangkap dengan penipu (scammers).

یَـٰۤأَیُّهَا ٱلَّذِینَ ءَامَنُوا۟ لَا تَأۡكُلُوۤا۟ أَمۡوَ ٰلَكُم بَیۡنَكُم بِٱلۡبَـٰطِلِ إِلَّاۤ أَن تَكُونَ تِجَـٰرَةً عَن تَرَاضࣲ مِّنكُمۡۚ

“Wahai orang-orang yang beriman, janganlah kamu makan (gunakan) harta-harta kamu sesama kamu dengan jalan yang salah (tipu, judi dan sebagainya), kecuali dengan jalan perniagaan yang dilakukan secara suka sama suka antara kamu.”


Usahawan Wanita Penyumbang Ekonomi Negara

Untuk mendapatkan maklumat terkini, ikuti kami melalui Telegram

Arau – Pada masa ini, ramai golongan wanita cuba mengubah dan memperbaiki taraf kehidupan keluarga masing-masing dengan menceburi bidang perniagaan. Golongan usahawan wanita kini menjadi sumber inspirasi untuk golongan wanita yang lain untuk bergelar usahawan. Mereka menjadi perangsang kepada wanita lain untuk menjana pendapatan, selain membentuk jati diri wanita yang mantap serta menjamin kehidupan wanita dengan adanya wang saku sendiri.

Demikian titah Raja Muda Perlis Tuanku Syed Faizuddin Putra Jamalullail selepas berkenan berangkat merasmikan perniagaan makanan dan minuman “Selera Mak Lang Nasi Campur“ yang beroperasi di perkarangan Masjid Al-Barakah Kg Jelempok Arau yang diusahakan oleh Basah Mat Ali, 63 tahun sempena program “MAIPs Peduli“ baru-baru ini.

Basah pernah menerima sumbangan daripada Majlis Agama Islam dan Adat Istiadat Melayu Perlis (MAIPs) melalui inisiatif Projek Peningkatan Sosioekonomi Asnaf MAIPs. Menurut Tuanku Syed Faizuddin Putra, kepesatan teknologi pada masa ini telah membuka banyak ruang dan kesedaran yang akhirnya menarik minat wanita untuk menceburkan diri dalam perniagaan seperti secara dalam talian bermula dengan menjadi agen produk, kemudian menyertai pelbagai program oleh kerajaan bagi menambah ilmu perniagaan. Wanita kini semakin “berani“ tampil memajukan lagi perniagaan tanpa mengabaikan tugas hakiki sebagai ibu dan isteri.

Tambah Tuanku Raja Muda lagi, golongan wanita boleh meningkatkan pendapatan mereka secara tidak langsung melalui aktiviti perniagaan. Islam sememangnya memandang tinggi darjat wanita sehingga terdapat satu surah khusus dalam al-Quran yang menceritakan perihal golongan ini. Saidatina Khadijah, seorang usahawan wanita yang berjaya menambat hati Rasulullah SAW telah menjadi inspirasi dan bukti bahawa golongan hawa juga mampu berdiri sama tinggi dan duduk sama rendah dengan kaum Adam, khususnya dalam bidang perniagaan.


Coway Run 2021 Cipta Sejarah

Coway Run 2021: Run for Your Region  mencipta sejarah apabila mereka dimasukkan ke dalam Malaysia Book of Records bagi ‘Bilangan Jualan Tiket Larian Maya Tertinggi Dalam Sehari’. Hampir 10 000 tiket Coway Run 2021 habis dijual dalam masa 24 jam selepas dilancarkan dan menandakan detik kejayaan dalam sejarah Coway Run! Pencapaian ini terus mengukuhkan lagi kepentingan Coway Run kepada rakyat Malaysia, yang amat berminat untuk menyertai acara ini setiap tahun. Sama ada secara fizikal atau maya, Coway Run amat digemari oleh ramai pelari.

Dianjurkan oleh Coway Malaysia, Coway Run 2021 ialah larian maya antara wilayah yang mempromosikan keseronokan, kehidupan yang sihat dan semangat kemasyarakatan. Larian ini, yang dilancarkan pada 23 September 2021, mendorong para peserta untuk berlari pada bila-bila masa dan di mana sahaja untuk mencatatkan kilometer tersebut. Didorong oleh sambutan luar biasa yang ditunjukkan oleh peserta, acara itu yang dirancang untuk diadakan selama sebulan telah dilanjutkan hingga 31 Oktober 2021.

Selain berlari untuk kemasyhuran, pencapaian peribadi dan kepuasan diri, peserta juga berlari untuk tujuan amal. Apabila para peserta seluruh negara secara kolektif telah mencapai National Goal sejauh 200 000 kilometer, sejumlah RM200 000.00  disumbangkan oleh Coway Malaysia kepada tiga badan kebajikan. Tiga pertubuhan bukan kerajaan (NGO) yang menerima sumbangan ialah EcoKnights, MERCY Malaysia dan Reef Check Malaysia. Malah, pelari yang begitu bersemangat telah mengatasi National Goal dengan mencatatkan jarak sejauh 244 672 kilometer, dengan pasukan wilayah Tengah muncul sebagai juara dengan jarak 103 496 kilometer.


Penangguhan Bayaran Cukai kepada Pembayar Cukai/Majikan yang Terjejas dengan Banjir

Kuala Lumpur – Bencana banjir yang melanda beberapa kawasan di Semenanjung baru-baru ini telah memberikan impak kepada pembayar cukai dan/atau majikan. Atas dasar keprihatinan Lembaga Hasil Dalam Negeri (HASIL) kepada masyarakat, HASIL telah membuat keputusan untuk memberikan penangguhan bayaran cukai kepada pihak tersebut  yang terjejas dengan banjir seperti yang berikut:

Pembayar cukai dan/atau majikan yang terjejas perlu mengemukakan permohonan penangguhan bayaran cukai kepada HASIL melalui e-mel [email protected] (bagi Perkara 1.1) dan melalui Borang Maklum Balas yang boleh dicapai di portal rasmi HASIL atau melalui pautan https://borangmaklumbalas.hasil.gov.my/Submission/Submission/?id=5001#/create/1 (bagi Perkara 1.2, 1.3 dan 1.4).

Dokumen yang perlu dikemukakan bagi menyokong permohonan tersebut adalah berdasarkan kepada merit kes. Sebarang pertanyaan serta maklum balas boleh dimajukan kepada HASiL melalui:

(a) HASIL Care line di talian 03-8911 1000/603-8911 1100 (luar negara)

(c)Borang Maklum Balas di portal rasmi LHDNM melalui pautan https://maklumbalaspelanggan.hasil.gov.my/MaklumBalas/ms-my/


Nombor Kad Pengenalan Cukai: Bagaimanakah Pelaksanaannya?

Nombor pengenalan cukai atau Tax Identification Number (TIN) ialah nombor cukai pendapatan yang digunakan oleh Lembaga Hasil Dalam Negeri Malaysia (HASiL) untuk mengenal pasti pembayar cukai. Setiap TIN adalah unik dan setiap pembayar cukai akan mempunyai TIN yang berbeza.

Menurut kenyataan media yang dikeluarkan oleh HASiL pada hari ini, cadangan melaksanakan TIN ini bukanlah baharu, sebaliknya dibentangkan dalam Belanjawan 2020, dan sepatutnya mula dilaksanakan pada bulan Januari 2021. Namun demikian, atas sebab-sebab tertentu seperti persediaan sistem dan prosedur berkaitan, maka pelaksanaannya ditangguhkan dan hanya akan mula dilaksanakan pada 1 Januari 2022 seperti yang telah diumumkan dalam Belanjawan 2022.

Kepada siapakah TIN ini akan diberi? Berdasarkan penjelasan oleh HASiL dalam beberapa siri seminar percukaian pada bulan November 2021 yang lalu, TIN akan diberi kepada:

Bagaimanakah pula TIN ini akan diproses dan diberi kepada pihak atau individu berkenaan? Yang berikut merupakan kaedah pemprosesan TIN:

Bagi memudahkan orang ramai mengetahui dan merekodkan nombor TIN mereka, HASiL menyediakan lima kaedah penyemakan seperti yang berikut:

Secara asasnya, mulai 1 Januari 2022 penggunaan TIN akan diwajibkan kepada pembayar cukai untuk urusan seperti yang berikut:

Urusan yang melibatkan transaksi di bawah Akta Cukai Keuntungan Harta Tanah 1976 (ACKHT 1976). Hal ini bermakna semua pihak yang melakukan pelupusan dan pemerolehan harta tanah atau syer syarikat harta tanah perlu mempunyai nombor TIN dalam borang nyata dan dokumen seperti yang berikut:

Urusan penyeteman dokumen dan surat cara di bawah Akta Setem 1949 selaras dengan peruntukan seksyen 77C Akta Setem 1949 yang baharu diperkenalkan. Bagi pembayar duti yang masih belum mempunyai nombor TIN, mereka tidak perlu bimbang kerana urusan penyeteman masih boleh diteruskan. Dalam hal ini, sistem STAMPS akan membuat pendaftaran secara automatik nombor TIN mereka berdasarkan maklumat yang diisikan dalam sistem tersebut. Manakala, bagi pembayar duti yang telah mempunyai nombor TIN, tetapi tidak mengingati nombor berkenaan pula, sistem STAMPS akan memaparkan nombor TIN berkenaan selepas mereka mengisi nombor kad pengenalan atau nombor pendaftaran syarikat.


Keusahawanan Tonggak Ekonomi Negara

Untuk mendapatkan maklumat terkini, ikuti kami melalui Telegram

Kangar – Seluruh negeri di negara ini memerlukan masyarakat yang proaktif, kreatif, inovatif, kompetitif dan berpandangan jauh untuk terus bersama-sama membangunkan Malaysia. Dalam menjayakan hasrat itu, budaya bekerja dalam organisasi dan gaya hidup masyarakat perlu dilonjakkan bagi memastikan negara kekal kompetitif dan berdaya saing melalui corak pemikiran yang lebih kreatif, inovatif dan di luar daripada kebiasaan.

Lebih penting, pembentukan masyarakat yang proaktif dan berfikiran keusahawanan merupakan asas untuk menjadikan negara kita sebagai sebuah negara keusahawanan unggul, maju dan disegani pada peringkat global.

Demikian titah Raja Muda Perlis, Tuanku Syed Faizuddin Putra Jamalullail selepas baginda berkenan berangkat pada pagi ini untuk merasmikan gerai menjual roti jala dan murtabak Projek Peningkatan Sosioekonomi Asnaf Majlis Agama Islam dan Adat Istiadat Melayu Perlis (MAIPs) yang diusahakan oleh Puan Wamala Hassan, berusia 64 tahun, dengan dibantu oleh dua orang anaknya, di gerai bernombor 13A Jalan Sekolah Derma. Dalam majlis tersebut, beliau turut menerima sumbangan berbentuk peralatan daripada pihak MAIPs untuk membantu perniagaannya agar dapat terus berkembang pada masa akan datang.

Tambah Raja Muda Perlis, masyarakat di negara ini  disarankan untuk berkecimpung dalam bidang keusahawanan yang boleh menyumbang kepada pembangunan negara. Oleh itu, masyarakat perlu mewujudkan ekosistem keusahawanan yang holistik dan kondusif bagi menyokong agenda pembangunan sosioekonomi yang inklusif, seimbang dan mapan. Hal ini sekali gus dapat membentuk sebuah masyarakat yang inovatif dan berbudaya keusahawanan terutamanya dalam kalangan generasi muda. Baginda juga meletakkan harapan yang tinggi untuk melihat lebih ramai usahawan yang berkualiti, berdaya maju, berfikiran global dan kompetitif dalam kalangan generasi muda di Perlis. Tambah baginda lagi:

Pihak kerajaan dan masyarakat perlu berganding bahu dan  berusaha untuk meningkatkan keupayaan perusahaan mikro, kecil dan sederhana serta koperasi selain memberikan dorongan kepada generasi muda untuk memilih keusahawanan sebagai kerjaya pilihan mereka.


Kerajaan Memperkenalkan Sijil Pematuhan Cukai

Kuala Lumpur – Kerajaan telah mencadangkan pengenalan Sijil Pematuhan Cukai atau Tax Compliance Certificate sebagai sebahagian daripada prasyarat untuk syarikat dan para pembekal yang ingin menyertai perolehan kerajaan bermula pada 1 Januari 2023 dalam pembentangan Bajet 2022. Hal ini bermakna, setiap pembekal atau syarikat yang ingin mendapatkan projek daripada kerajaan diwajibkan untuk memperolehi Sijil Pematuhan Cukai terlebih dahulu. Pembekal atau syarikat berkenaan berkemungkinan tidak akan berjaya mendapat projek tersebut tanpa sijil tersebut.

Sijil Pematuhan Cukai merupakan dokumen rasmi yang dikeluarkan oleh Lembaga Hasil Dalam Negeri Malaysia (HASiL) sebagai bukti bahawa pembayar cukai telah memfailkan dan membayar semua cukai yang perlu dibayar dengan sewajarnya. Cadangan ini bukanlah satu amalan baharu tetapi sudah pun dipraktikkan secara meluas di negara lain di dunia seperti United Kingdom (UK), Ireland, Singapura, Fiji, Afrika Selatan dan sebagainya. Menurut laporan daripada Organisation for Economic Co-operation and Development (OECD), pelaksanaan Sijil Pematuhan Cukai telah berjaya meningkatkan tahap pematuhan cukai dalam kalangan pembayar cukai dan berkesan untuk mencegah ketirisan hasil cukai.

Langkah ini juga dapat mendisiplinkan semua pembekal terutamanya syarikat yang ingin mendapatkan kontrak atau tender daripada kerajaan agar patuh kepada undang-undang percukaian. Selain itu, praktis ini juga mampu memperluas asas cukai pendapatan apabila setiap pembekal dan syarikat memastikan mereka mempunyai fail cukai dengan HASiL dan membuat pengisytiharan cukai pada setiap tahun serta melunaskan amaun cukai yang dikenakan kepada mereka.

Pelaksanaan Sijil Pematuhan Cukai ini akan mewajibkan semua pembekal atau syarikat untuk mempunyai nombor rujukan cukai pendapatan bagi mengakses sistem perolehan. Bagi pembekal yang tidak mempunyai nombor rujukan cukai pendapatan, mereka hendaklah membuat permohonan nombor berkenaan kepada HASiL terlebih dahulu. Permohonan nombor berkenaan boleh dibuat secara dalam talian melalui sistem e-Daftar di www.hasil.gov.my atau secara manual di mana-mana Kaunter Perkhidmatan Percukaian dan Pejabat Cawangan HASiL.

Terdapat dua kriteria khusus yang diambil kira oleh HASiL dalam pengeluaran Sijil Pematuhan Cukai. Kriteria berkenaan adalah seperti yang berikut:

Dalam hal pematuhan bayaran cukai pendapatan, mana-mana pembekal atau syarikat yang telah diberikan kelulusan untuk pembayaran cukai secara ansuran turut akan dikategorikan sebagai pembayar cukai yang patuh dengan syarat mereka mestilah mematuhi jadual pembayaran ansuran yang telah ditetapkan oleh HASiL. Bagi pembekal atau syarikat yang tidak memenuhi kriteria pengeluaran Sijil Pematuhan Cukai yang ditetapkan oleh HASiL, mereka juga layak untuk memohon untuk mendapatkan sijil ini. Hal ini demikian kerana Kementerian Kewangan telah menetapkan bahawa bagi kes tidak patuh yang disebabkan oleh isu teknikal (rayuan), kes mahkamah dan sebab lain, Sijil Pematuhan Cukai boleh dikeluarkan berdasarkan merit kes dan juga tertakluk kepada kelulusan bersyarat oleh Kementerian Kewangan (MOF).

Sebagai usaha memudahkan urusan pengeluaran sijil ini, HASiL akan menyediakan sistem permohonan agar semua permohonan oleh pembekal dan syarikat boleh dibuat secara dalam talian mulai Januari 2023. Tempoh sah laku sijil ini pula ialah satu tahun, iaitu pembekal boleh menggunakan Sijil Pematuhan Cukai yang sama untuk membida kontrak dengan mana-mana agensi kerajaan dalam tempoh satu tahun sijil tersebut dikeluarkan. Setelah tempoh satu tahun tersebut tamat, pembekal atau syarikat boleh membuat permohonan Sijil Pematuhan Cukai yang baharu. Sehubungan dengan itu, setiap pembekal dan syarikat adalah disarankan agar memastikan urusan cukai pendapatan mereka ditadbir dengan sebaik mungkin supaya mereka tidak menghadapi masalah apabila cadangan ini mula dilaksanakan pada tahun 2023. Sebarang pertanyaan berkaitan dengan cadangan ini boleh diajukan kepada HASiL melalui: